text:
समस्तीपुर, जनबरी २५, २०१६. मैथिली जिन्दाबाद!!
युवा गीतकार अमित मिश्र मैथिली जिन्दाबाद केँ जानकारी करबैत कहलैन अछि जे अश्लीलतासँ दूर पारिवारिक आ रोमांटिक गीतसँ सजल हमर नवका एलबम “कनियां लथार मारैय” रिलीज होमय जा रहल अछि। एहि एल्बम मे अपन मीठगर स्वर देने छथि डा. रितेश कुमार झा – एहिमे कुल सात टा गीत अछि । जाहिमे छह टा गीत पर युवा मैथिली गीतकार अमित मिश्र कलम चलौनेे छथि, आर एहि मे एकटा गीत विक्की झा द्वारा रचित समाहित अछि ।
एल्बम मे समेटल गीत सब जेकर बोल अछि “कनियां लथार मारैइ यऽ, तोहर हम दीवाना, चल गाम घुमा देबौ, लाल सेब सन भऽ गेलउ गाल, तू छेँ मिथिला के गुलगुल्ला, हम तऽ मैर जेबौ” – ई छः गीत अमित मिश्रा द्वारा रचित अछि जखन कि “बेलनावला हाथ मे मोबाइल” ई गीत विक्की झा केर रचना अछि।
गीतकार अमित मिश्र कहैत छथि जे वर्तमान युग मे अश्लील शब्द – द्विअर्थी शब्द सब सँ भरल गीत बेसी चलैत अछि, बाजारक माँग अनुसार गीतक रचना करब बाध्यता रहितो एहि नव एल्बम मे पारिवारिक माहौल मे सुनय योग्य गीत सब समेटल गेल अछि। हँसी आ चौल केर भाव सँ सामाजिकताक ध्यान रखैत एकर रचना कैल गेल अछि ओ कहैत छथि।
एहि सँ पूर्व मे सेहो अमित मिश्र केर रचना पर किछु रास एल्बम प्रकाशित कैल जा चुकल अछि। ओ सब काफी लोकप्रियता सेहो हासिल केलक। युवा रचनाकार अमित मिश्र गीत-संगीतक दुनिया मे लेखन सँ रोजगार मे अभिवृद्धिक नीक अवसर सेहो देखैत छथि। ओ कहैत छथि जे हमरा सबहक मिथिला मे गीत-संगीत सब अवसर पर दरकार पड़ैत अछि। आर कोनो बात हो नहि हो, गीत बिना जीवन अधूरा मानल जाएछ।
ओ युवा प्रतिभा सब सँ गीत लेखन, गायन, संगीत आ फिल्म केर दुनिया मे रोजी-रोटीक अवसर लेल मैथिली भाषाक प्रयोग बढेबाक संदेश सेहो दैत कहैत छथि जे आब अपनहि भाषाक मोल लोक सबकेँ बुझबाक जमाना आबि गेलैक अछि। भोजपुरी भाषा एकटा बोली रहितो भाषा कहाय लागल तेकर पाछाँ कारण ई गीत-संगीतक बाजार थिकैक। एतेक तक जे बजैत-गबैत अछि मैथिली मुदा नामक लोकप्रियता सँ ओ कहैत अछि जे हम भोजपुरी गबैत छी। ताहि हेतु मैथिली भाषाक क्षेत्र मे विभिन्न अवसर पर हम सब ठाढ उतरी तेकर बड पैघ आवश्यकता छैक।


c: text/html

text:
मत्स्य अवतार
मत्स्य हिन्दू धर्म अनुसार भगवान श्री विष्णुक अवतार मध्यक प्रथम अवतार छी । मत्स्यावतारमे भगवान बिष्णु माछाक रूप लेने छल ।
मत्स्यावतार बर्णन[सम्पादन करी]
हिन्दू धर्म ग्रन्थक अनुसार प्राचिन कालमे सत्यव्रत नामक एक राजा छल । ओ पैग उद्धारवान आ भगवानक परम भक्त छल । एक दिन ओ कृतमाला नदीमे तर्पण करै लागल छल ओहि समय उनकर हातमे एक छोट माछलि आयल । माछा राजाके कहलक "हे! महाराज ई नदीक जिव तथा पैग माछसभ हमरा खालैत अत: अहा हमर रक्षा करु ।" माछाक विन्ती सुन दयालु राजा सत्यव्रत माँछके अपन कमण्डलुमे राखलक । कुछ क्षणमे मत्स्य बढ कमण्डलुमे नै । ई देखेर उदारवादी सत्यव्रत मत्स्यके एक मट्कामे राएख । कुछ क्षणमेपछा मत्स्य बईढ मट्कामे सेहो नै अटल । ई देख राजा पुन: मत्स्यके एक तलाउमे राखलक । कुछ क्षणमे मत्स्य तलाउमे सेहो नै अटल । अन्तमे राजा सत्यव्रत हार माइन मत्स्यके समुद्रमे छोडलक । ई देख मत्स्य "महाराज ! समुद्रमे त बहुत पैग जलिय जिवसभ अछि ओसभ हमरा खालेत हमरा समुद्रमे नै छोडु" कहै विन्ती केलक । मत्स्यक ई मधुर वाणी सुन राजा मोहित भेल राजा भगवानक लिला छी थाह भेल । राजा हात जोर भगवान मत्यक प्रार्थना करै लगल ।
चित्र[सम्पादन करी]
भगवान मत्स्य नारायण वेद रूपी बालकक बचावैत , राज रवि वर्मा द्वारा।
मत्स्य का पत्थर पर बना चित्र ब्रिटिश सङ्गग्रहालय मे।

robotstxt: allowed

filter: keep


text:
संयुक्त राष्ट्र सुरक्षा परिषद
संयुक्त राष्ट्र सुरक्षा परिषद संयुक्त राष्ट्रकऽ छी: प्रमुख अंगसभमध्यक एकटा अंग छी, जेकर उत्तरदायित्व छी - अन्तर्राष्ट्रिय शान्ति आ सुरक्षा बनाई राख्नल । परिषदके अनिवार्य निर्णयसभ घोषित कैर अधिकारसभ सेहो अछि । एहन कोनो निर्णयके संयुक्त राष्ट्र सुरक्षा परिषद प्रस्ताव कहैत अछि ।
सुरक्षा परिषदमे १५ सदस्य रहैत अछि : पाँच स्थाई आ दस अल्पकालिन । पाँच स्थाई सदस्यसभ छथि चीन, फ्रान्स, रूस, संयुक्त राज्य अमेरिका, संयुक्त अधिराज्य । ई पाँच देशसभके कार्यविधि मामिलामे नै भऽ विधिवत मामिलामे प्रतिनिषेध (Veto) शक्ति प्राप्त अछि । बाँकी रहल दस सदस्य क्षेत्रीय आधारक अनुसार दुइ बर्षक अवधिक लेल महासभा द्वारा छानैत अछि । सुरक्षा परिषदक अध्यक्ष प्रति महिना वर्णमालानुसार बदलैत अछि ।
सदस्य[सम्पादन करी]
हरेक समय सुरक्षा परिषदक कोनो न कोनो सदस्य संयुक्त राष्ट्रक मुख्यालयमे रहैल आवश्यक होएत अछि । अन्तर्राष्ट्रिय कानूनद्वारा मात्र सुरक्षा परिषदक पाँच स्थाई सदस्यक नाभिकीय योग्यतासभ अनुमोदित अछि । ई सदस्यसभके प्रतिनिषेध शक्ति (Veto) सेहो देने अछि : एकर अर्थ ई अछि की सुरक्षा परिषदक बहुमत द्वारा स्वीकृत कोनो भी प्रस्ताव ई पाँच मध्यक कोनो भी एक सदस्य ई शक्ति प्रयोग कैर प्रस्ताव पारित होए रोक सकैत अछि । सुरक्षा परिषदक अन्य दश सदस्य दुइ बर्षक अवधिक लेल चुनैत अछि । हर बर्ष ई दशमध्ये पाँच चुनैत अछि । एकर चुनाव क्षेत्रीय आधारमे होएत अछि । अफ्रिकासँ तीन सदस्य एसिया, पश्चिम यूरोप, आ ल्याटिन अमेरिका आ क्यारिबियनसँ दुई-दुई सदस्य छानैत अछि । पूर्वी यूरोपसँ एक सदस्य छानैत अछि । एहिमे कोनो एक सदस्य अरबक होके आवश्यक अछि ।
सुरक्षा परिषदक स्थाई सदस्यसभक संख्या बढावैल बारेमे बहुत विवाद अछि । चार राष्ट्र (ब्राजिल, भारत, जर्मनी आ जापान) जेकरा G४ कहैत अछी । जापान आ जर्मनी संयुक्त राष्ट्के बहुत आर्थिक सहायता करैत, आ ब्राजील तथा भारत जनसंख्यामे पैग भेल कारण संयुक्त राष्ट्रक विश्वशान्तिक लक्ष्यक लेल सैन्य-दलक सबसँ पैग योगदान करैसभमे परैत अछि । २१ सेप्टेम्बर २००४ मे G४ राष्ट्रसभसँ स्थाई सदस्य बनल बारेमे आपसी समर्थन घोषित केलक । संयुक्त अधिराज्य आ फ्रान्ससँ सेहो ई घोषणाके स्वीकार केलक । पारित होएके लेल १२८ मतक आवश्यकता होएत अछि ।


text:
विचार-विमर्श
– अपर्णा झा
– हाल दिल्ली सँ मैथिली मे अपन मातृभूमि सँ प्रेम आ लगाव अनुरूप दहेज कुप्रथा व अन्य सामाजिक कमी-कमजोरी पर विचार प्रेषित करैत
मैथिल समाज : आजुक परिस्थिति में
(एकटा चर्चा जाहि में समूहक बेसी सs बेसी सदस्य से हुनक टिप्पणी अपेक्षित)
आय काल्हि विवाह में एकटा नव ट्रेंड शुरू भs गेल अछि. विवाह मे दान-दहेज तs नहि लेल जाइत अछि मुदा विवाह रातिक आडम्बर मे दुनिया भरि के खर्चा कs देल जाइत अछि. पहिने दान-दहेज के अर्थ छल ‘स्त्रीधन’ यानि पिता के संपत्ति बेटा के होइत छल, मुदा ओहिके किछु अंश बेटी के सेहो प्राप्त होइत छल जे बियाहल बेटी के अप्पन भविष्य निधि/एकटा आर्थिक दृष्टिये ‘सुरक्षा कवच’ के रूप मे देखल जाइत छल. अपना सब के इतिहास गवाह रहल अछि जे, राजा जनक जी सेहो खोंइछ स्वरूप बहुतो किछु अप्पन धीया, सीताजी के देलखिन्ह.
कहबाक अर्थ कि आरम्भ में स्त्रीधन के स्वरूप एगो नीक सोच के संग छल मुदा, कालांतर में एकर रूप विकृत आ कुत्सित भेल. लोक ‘स्त्रीधन’ के नाम पर लोभी, व्यभिचारी भेल गेल. अहि के मांग वरागत के अधिकार में शामिल भs गेल आ तहिया से बेटी भेनाय श्राप आ बेटा भेनाय वरदान भेल.
ख़ैर, आय समाज बदलल अछि. बेटियो अप्पन सोच आ इच्छा जाहिर करे लगलीह अछि. अहि में कत्तेको निर्णय नीको के उदाहरण बनल अछि आ बेजाइयो के. समाज के सोच ततेक त नहि बदलल मुदा देश आ दुनिया के बदलाव के आंधी में मैथिल समाज बचल नहि अछि. आय जतेक नीक भs रहल अछि ताहि से बेसी बेजाइयो भs रहल अछि. बेटी के पढ़ा लोक डॉक्टर-इंजीनियर बनबैत अछि, ताहि में जे खर्चा होइत अछि से अलग, ओकरा देखनाहार बुझनाहर कियो नहि मुदा वर ज्यों ओहि स्तर के लियो तs विवाह के स्टैंडर के सीमा आ खर्चा अपरिमित भs जाइत अछि. एहेन किया? ई खर्च कयल पाय नs तs बेटी के प्राप्त होइत अछि आ नहिये वरागत के किछु हासिल…. एहेन बाजारवाद के चपेट मे हमसब किया? पढि-लिखि के हम की सिखलहुँ?
विवाह से पहिने अपना सब के खान-पान के खरचा की होइत छल आ आय ओकर रूप केहेन विकृत भs गेल अछि. पहिने किनको बेटी के विवाह में कतेक सरियाती के खान-पान होइत छल! मुदा एकर मतलब ई तs नै छल जे आनंदक माहौल में कोनो कमी रहल होयत अथवा आपसी संबंध में कोनो उदासीनता होय?
आय समय के बदलाव में विवाहक स्वरूप बदलल आ ताहि में कनि नीक भेल मुदा बेसी विकृत स्वरूप अछि. यदि एहेन नहि तs ई बाज़ारवादक नशा में विवाह एकटा ‘फैंसीड्रेस शो’ आयोजन बनि के किया रहि गेल अछि, किया ने घर सबके बसs दैत छैक? कत्तहु कन्यागत आ कत्तहु वरपक्ष अहि से श्रापित भs रहल अछि. नवतुरिया सब अपन भविष्यक सोच के पहिले कदम चलैत खसि रहल छैथ. कनि अहियो बात पर ध्यान देल जाय कि लायक नवतुरिया चाहे त बालक होय या बालिका… किया पारिवारिक मान्यता छोड़ि, अप्पन पसंद से आरो-आरो जाति में विवाह करबा लेल प्रेरित भs रहल अछि? अहि अफसोसनाक परिस्थिति के जिम्मेदार के सब ? आडम्बर सब के तोड़बाक जिम्मेदारी के लेत – वरागत या कन्यापक्ष या दुनू मिलि कय? सोचब अवश्ये. कियातs जे भी समाज, ओ भारतीय होय अथवा पाश्चात्य, आडम्बरक सोच के छोड़लक सैह प्रगति केलक. दानपुण्य अवश्य होय मुदा अहि सोचक संगे कि ई हम्मर आत्मसंतुष्टि अछि, अहि में हमरा परमानन्द अछि और अहि दान-पुण्य के हमरा समाज में प्रदर्शित करबाक आवश्यकता नहि.
कुंदन के कुंदन कहबै लेल प्रमाणक आवश्यकता नहि. जँ दहेज मुक्त समाजक सोच राखै छी तs सोच के सेहो बदलs पड़त.


text:
संस्मरण सन्देश
– रोशन जनकपुरी, जनकपुर
अफसोस ! एते होइतो हुनका केओ नेपालमे याद नइ करैत अइछ । ओना किछु जिवितेमे संस्था भ’ गेल छैथ । ओना ई कोनो आश्चार्यक बात नइ । स्पष्ट रुप स’ वामपन्थी झुकावबला डा. धीरेन्द्रक स्कूलक शिष्यसब हुनक कला पक्षक आनुगामी मात्र भेलाह, वैचारिक पक्षक नइ । शायद ईहे कारण रहल होयत जे जखन हुनका नेपाल प्रज्ञा प्रतिष्ठानक सदस्यता देबाक निर्णय भेल, त हुनक शिष्ये सब हुनक विरोधमे ठाढ भेल । हमरा हुनक स्कूलक विद्यार्थी होबाक सौभाग्य प्राप्त नइ अइछ । मुदा हमरा जनैत डा. धीरेन्द्रके विस्मरण कृतघ्नता होयत । अफसोस ! अखन तक ईहे भ’ रहल अइछ । मुदा केओ कतबो चाहओ, इतिहासके झाँपल नइ जा सकैय’ । नेपालक मैथिली आकाशमे डा. धीरेन्द्र एहने जाज्वल्यमान सूर्य छैथ । डा. धीरेन्द्र प्रति हार्दिक श्रद्धान्जलि !


text:
विचार
– कृति नारायण झा
मिथिला समाज आ बेटीवर्ग मे रोजगारक अवसर
सामाजिक कुरीति केँ निर्मूल करबाक लेल धिया लोकनि मे समुचित शिक्षा प्रदान केनाइ सब सँ बेसी महत्वपूर्ण आ आवश्यक कदम मानल जा सकैत अछि। मिथिलाक धिया, पूतक अपेक्षा कोनो मामला मे उन्नैस नहि छैथि। ई देखल गेल अछि जे बेटी सबकेँ कोनो विषय वस्तु बुझेबा में बेटाक तुलना कम समय लागल करैत छैक। पहिनुका बेटी सभक बारे मे कहल जाइछ जे ओकरा सबकेँ बाल्येवस्था सँ एक्के वाक्य सुनाइ पड़ैत छलैक – “एकरा पढिलिखि कय की हेतैक? एकरा तऽ चुल्हि फूकबाक छैक।”
आब बेटी केर दर्जा अपना ओतय बेटा सँ जँ बेसी नहिं तऽ कम सेहो नहिं छैक। बेटी, बेटाक अपेक्षा बेसी अनुशासित आ जल्दी परिपक्व होइत अछि। सवाल उठैत छैक जे आइ बेटीवर्ग लेल रोजगारक अवसर की? पढि-लिखि लोक पारम्परिक रोजगार त पबिते अछि, साधारण पढ़ल-लिखल आ घरेलू कामकाजी बेटीवर्ग लेल रोजगारक अवसर पर केन्द्रित छी।
१. लघु आ कुटीर उद्योग केर माध्यम सँ कुम्हरौरी, अदौरी, तिसियौरी, पापड़ इत्यादि बनयबा में हिनका सभक कोनो तुलना नहिं।
२. जनेऊ आ विभिन्न पूजा सामग्री बनयबा मे हमरा सभक धिया एक्सक्लूसिव आ पटु मानल जाइत छैथि। कम शिक्षा सेहो प्राप्त कऽ कऽ हमर सभक धिया एहि क्षेत्र मे आगू बढि सकैत छैथि।
३. विश्व भरि मे प्रसिद्ध मिथिला पेंटिंग में अत्यधिक संभावना छैक जकरा विशेष कऽ हमरा सभक ओहिठाम केर धिया जे महीन काज करवा में पटु होइत छैथि ओ एकरा सीखि कऽ एकर शुभारम्भ छोट स्तर सँ आरम्भ करैत सफलता के मार्ग प्रशस्त कऽ सकैत छैथि ।
४. पटुआ के खेती जे अपना ओहिठाम सँ करीब – करीब समाप्त भऽ गेल अछि ओकर पुनः आरम्भ कऽ कऽ ओकर सोन सँ रंग विरंग केर झोरा, गुङिया इत्यादि बना कऽ व्यापार केर शुभारम्भ कयल जा सकैत अछि।
रोजी-रोजगार मे सहयोग पहुँचाबय वला वातावरण पर एक दृष्टिः
१. सफलताक सीढी केँ आसान बनेबा में परिस्थिति सेहो आब अनुकूल भऽ गेल अछि।
२. बिजली जे मास-मास भरि दर्शन नहिं दैत छल आब ओ सदिखन अपन सेवा में उपस्थित रहैत अछि।
३. सड़क केर स्थिति शहरो सँ नीक भेनाइ शुभ संकेत मानल जा सकैछ।
४. रोजगार लेल आब अपना सभक ओहिठाम बैंक सेहो इमानदारी पूर्वक निवेश करवाक लेल तत्पर अछि। मात्र आवश्यकता छैक अपन पुरनका सोच के बदलि नव परिवेश मे अपना के ढालबाक लेल।
एहि उपयुक्त अवसर के संग नीक दिनक शंखनाद कऽ मिथिला में बहुत पैघ समस्या सँ बाहर निकलि सफलताक पताका फहराओल जा सकैत अछि। दहेज रूपी दानव हमरा सभक धिया केर बदलल रूप देखि खाक भऽ जायत, ई हमर आशा नहिं अपितु पूर्ण विश्वास अछि।
आत्मनिर्भर धिया आत्मनिर्भर समाज केर संरचना में सफलतापूर्वक सहायक हेतीह आ तखने मिथिला आ मैथिलक इज्जत विश्व भरि मे एक बेर फेर अपन पताका फहराओत। धिया लोकनिक जन्म भेला पर जे मिथिलावासी सभक मुँह पर धुआँ देखाइत छैन्ह वैह हमरा सभक धियाक नव अवतार देखि ओकर जन्म पर रसगुल्ला बँटता आ मंगलगान गओताह।
धार्मिक ग्रंथ केर अनुसार जाहि ठाम बेटी प्रसन्न आ सुखी रहैत छैथि ओहिठामक समस्त परिवार आ समाज सुखी रहैत अछि आ ओहि ठाम देवी देवताक वास होइत छैन्ह।
जय मिथिला जय माँ जानकी 🙏
पाठकक सुझाव आ विचार सेहो आमंत्रित अछि जाहि सँ लेख केँ पूर्णता भेटि सकैत अछि। धन्यवाद!


text:
नवका- पुरनका लेख सर्च करु...
आब राबड़ी के खिलाफ नहि लड़ताह साधु
साधु यादव आब अपन बहिन राबड़ी देवी के खिलाफ सारण लोक सभा सीट सं नहि लड़ताह.
बिहार के पूर्व मुख्यमंत्री आओर आरजेडी प्रमुख लालू प्रसाद यादव जीक साला साधु यादव (अनिरुद्ध प्रसाद) के कहनाए छनि जे आब वो सारण के बदला महराजगंज सं चुनाव लड़ताह.
एहि सं पहिने साधु यादव अपन बहिन राबड़ी देवी के खिलाफ सारण सं निर्दलीय चुनाव लड़य के घोषणा कएने छलखिन्ह. एहि सं एहिठाम के सियासी माहौल
गरमा गेल छल.
मुदा आब हुनकर कहनाए छनि कि समर्थक सभ चाहैत अछि जे हुनका महराजगंज सं चुनाव लड़बाक चाही. समर्थक के मांग पर वो ओहिठाम सं चुनाव लड़य जा रहल छथिन्ह.
साधु यादव इहो साफ कएलखिन्ह जे ओ ई फैसला कोनो दबाव मे नहि ल रहल छथिन्ह आओर एहि बारे मे हुनकर राबड़ी देवी आ लालू यादव किनको सं गप नहि भेलन्हि.
भाई साधु यादव के हटला के बाद आब राबड़ी देवी के सीधा मुकाबला बीजेपी के राजीव प्रताप रुडी सं छनि. एहि ठाम सात मई के वोट डालल जाएत.
बिहार के पूर्व मुख्यमंत्री आओर आरजेडी प्रमुख लालू प्रसाद यादव जीक साला साधु यादव (अनिरुद्ध प्रसाद) के कहनाए छनि जे आब वो सारण के बदला महराजगंज सं चुनाव लड़ताह.
एहि सं पहिने साधु यादव अपन बहिन राबड़ी देवी के खिलाफ सारण सं निर्दलीय चुनाव लड़य के घोषणा कएने छलखिन्ह. एहि सं एहिठाम के सियासी माहौल
गरमा गेल छल.
मुदा आब हुनकर कहनाए छनि कि समर्थक सभ चाहैत अछि जे हुनका महराजगंज सं चुनाव लड़बाक चाही. समर्थक के मांग पर वो ओहिठाम सं चुनाव लड़य जा रहल छथिन्ह.
साधु यादव इहो साफ कएलखिन्ह जे ओ ई फैसला कोनो दबाव मे नहि ल रहल छथिन्ह आओर एहि बारे मे हुनकर राबड़ी देवी आ लालू यादव किनको सं गप नहि भेलन्हि.
भाई साधु यादव के हटला के बाद आब राबड़ी देवी के सीधा मुकाबला बीजेपी के राजीव प्रताप रुडी सं छनि. एहि ठाम सात मई के वोट डालल जाएत.
सदस्यता लें टिप्पणियाँ भेजें (Atom)


text:
विमलजी मिश्र, नई दिल्ली। जुलाई २१, २०१५. मैथिली जिन्दाबाद!!
अखिल भारतिय मिथिला राज्य संघर्ष समित द्वारा दिल्ली मे जन्तर मन्तर पर आइ 21 जुलाई केँ 11बजे सँ मिथिला राज्य केर माँग हेतु धरना प्रदर्शन शुरु अछि । संघर्ष समितिक राष्ट्रीय अध्यक्ष डा. बैद्यनाथ चौधरी बैजु केर नेतृत्व मे संयोजक अमरेन्द्र झा, युवा मिथिलावादी नेता शरत झा, मिथिला विकास परिषद् केर आजन्म अध्यक्ष अशोक झा, किराड़ी सँ पार्षद रामदयाल महतो आओर सैकड़ों गणमान्य सब धरना प्रदर्शन मे जोशो-जुनुन सहित उपस्थित अछि ।
एहि धरना-प्रदर्शनक ठीक सामने मे हजारों केर संख्या मे उपस्थित अखिल भारतीय महिला काँग्रेस केर जन आक्रोश रैली मे सहभागिता जनाबय लेल आयल काँग्रेस पार्टीक बहुचर्चित दिग्गज नेता आ प्रवक्ता दिग्गविजय सिंह उर्फ दिग्गी सभा सँ प्रस्थान करबाक समय अभामिरासंस द्वारा कैल जा रहल माँग केर समर्थन मे स्वयं मंचक निचाँ आबिकय मिथिला राज्यक माँग कएनिहार केँ संबोधित केलनि।ओ कहला जे “हमारा शुभकामना आप सब के साथ है! भारत की अत्यन्त प्राचीन संस्कृति को भारतीय संघ में राज्य की दर्जा मिलना चाहिये, हम आपके माँग का समर्थन करते हैं।” हुनक एहि संबोधन सँ सभा मे काफी उत्साह मुदा मिश्रित भावनाक लहैर दौड़ि गेल छल।
कहबी छैक जे जखन अहाँ स्वयं पावर मे रही तहिया मुंह सँ एक शब्द तक नहि निकलल आ आइ प्रतिपक्ष मे छी तऽ सत्ता पक्ष पर दबाव बनेबाक लेल समर्थन दऽ रहल छी। लेकिन एतेक तय छैक जे ‘मिथिला राज्य’ केर माँग प्रति आरो गंभीरता सँ प्रयासक आवश्यकता छैक, कारण देशक सब दल धरि ई आवाज ढंग सँ नहि पहुँचल छैक। अतिश्योक्ति नहि होयत यदि कहल जाय जे दिग्गी पहिले-पहिल मिथिला राज्य सेहो माँग कैल जा रहलैक अछि ई बुझने हेता।


text:
२.२२.श्रीधरम- शरदिन्दु कुमार चौधरीक साहित्य : 'स्वारथ लागि करहिं सब प्रीती'
श्रीधरम
शरदिन्दु कुमार चौधरीक साहित्य : 'स्वारथ लागि करहिं सब प्रीती'
आदिकाल सँ मुख्य रूपें दू प्रकारक साहित्यकार होइत रहलाह अछि। पहिल राजा-महाराजा आकि सत्ताक लेल चारण कोटिक साहित्य लिखनिहार आ दोसर समाजक लेल जनसाहित्य लिखनिहार। ओना कलावादी ललित-साहित्यकारक सेहो अपन ख्यात परंपरा रहल अछि। राजा-महाराजा सँ भेटय बला अशर्फी-तमगाक स्थान आब लोकतंत्री सरकारी पुरस्कार ल' लेलक अछि। वर्तमान मे एहन 'अधसर' लेखक-कवि सभक पैघ संख्या अछि जे सामाजिक यथार्थ आ जन-साहित्य लिखबाक स्वांग मात्र करैत छथि, मुदा भीतर-भीतर पुरस्कार-तमगा पयबाक लेल कुचक्रक नाली मे डुबकी लगबैत रहैत छथि। ओना सभ काल मे एहन लेखक-बुद्धिजीवी होइत रहलाह अछि जे 'संतन को कहाँ सीकरी सों काम ?...' कहि सत्ताक अभिमान कें मर्दित करैत रहलाह। साहित्यक इतिहास मे दुनू प्रकारक उदहारण उपलब्ध अछि। मैथिली साहित्य सेहो एहि प्रवृत्ति सँ विलग नइँ अछि। मैथिलीक-साहित्यक दुर्भाग्य ई छै जे जेना-जेना ई भावुकताक शिकार भ' 'मां-मैथिली' बनि किछु खास वर्ग आ जातिक चाँगुर मे फँसैत गेल, तेना-तेना एकरा सँ पाठक छिटकैत चलि गेल। आलोचना पर पुरस्कारक गोलैसी हावी होइत चलि गेल आ साहित्य-लेखनक उद्द्येश्य अकादेमी आ अन्य पुरस्कार पयबा लेल तोड़-जोड़ धरि सिमटि क' रहि गेल। एहना मे इमानदार साहित्यकार लेल कुंठित होयब सेहो स्वाभाविक अछि।
साहित्यकारक लेल कथनी आ करनी मे एकरूपता होयब परम आवश्यक। ओना एहन साहित्यकार कें आंगुर पर गानल जा सकैत अछि। पोथीक संख्या किंवा ओकर ओजन सँ कोनो साहित्यकारक लेखनक गुणवत्ताक नइँ मूल्याङ्कन कयल जा सकैत अछि। शरदिन्दु कुमार चौधरी एहने लेखक-पत्रकार छथि जिनकर लेखनक पन्ना चाहे कम छनि, पोथीक ओजन चाहे बहुत कम छनि मुदा हुनकर शब्दक ओजन एतेक भारी छनि जे कहियो ओकरा मैथिली साहित्य सँ मिटायल नइँ जा सकैत अछि। शरदिन्दु जीक लेखनक आत्मा व्यंग्य छनि जाहि मे हास्य ठोर पर अबै सँ पहिने बिला जाइत अछि। ताहू मे ओ व्यंग्य कें संस्मरण आ रिपोर्ताज संगे गुँथि दैत छथि। व्यंग्य लीखब अपना आप मे तलवार केर धार पर चलब होइत छै। जकरा व्यक्तित्व मे ईमानदारी नइँ छै, कथनी आ करनी मे फाँक छै, तकरा लेल व्यंग्य लिखब असंभव अछि। व्यंग्यकार कें सब सँ पहिने अपन लेखन के कीमत गमाब' पड़ैत छै। से कीमत निःसंदेह ई लेखक सेहो गमेने हेताह, ताहि मे कोनो शंका नइँ। व्यंग्य मूलतः प्रवृतिगत होइत अछि, व्यक्तिगत नइँ। व्यंग्य मे व्यक्ति-चरित्र अंततः प्रवृत्ति बनि जाइत अछि। ई अलग बात जे शरदिन्दु जीक व्यंग्य मे कएक ठाम व्यक्ति, चरित्र आ प्रवृत्ति पर भारी पड़ि जाइत अछि।
शरदिन्दु कुमार चौधरीक चारि टा व्यंग्य-संग्रह प्रकाशित छनि- 'जँ हम जनितहुँ', 'बड़ अजगुत देखल', 'गोबर गणेश' आ 'करिया कक्काक कोरामिन'। एहि व्यंग्य सभ मे साहित्य सँ समाज धरिक विद्रूपता पसरल अछि। लेखक 'जँ हम जनितहुँ' के भूमिका मे लिखैत छथि जे ओ मैथिलीक जाहि व्यक्ति सभक संपर्क मे अयलाह सैह हुनकर व्यंग्यक आलंबन बनैत गेलाह। हुनके शब्दें- "हुनका लोकनिक (व्यक्तित्वक) आकलन करब जतेक कठिन बुझायल अछि ताहि सँ सरल फूसि बाजब बुझाइत अछि। दोहरी चरित्रक निर्वाह करब जतेक सरल बुझायल ताहिसँ बेसी कठिन हास्य आ व्यंग्य कें फरिछायब बुझायल।" यैह कारण थिक जे हिनकर व्यंग्य मे एक सँ एक व्यक्तिचित्र भेटैत अछि से प्रतीक अथवा छद्म रूपें नइँ अपितु अपन मूल नामक संग मुदा असली चरित्र मे बेनकाब होइत। जहिया सँ साहित्य अकादेमीक तोड़ा मैथिली कें भेट' लागल तहिया सँ प्रायः अधिकांश पाठक उर्फ लेखक केर क्रांति एही 'तोड़ा' धरि पहुँचबा लेल सीमित होइत गेल। एहि क्रम मे एक सँ एक प्रतिभा कें कतियाबैत एहि पुरस्कारक बन्दरबाँट होइत रहल। शरदिंदु जीक एहि पोथीक पाहिले शीर्षक थिक 'अथ ऑपरेशन साहित्य अकादमी'। ई व्यंग्य दू शताब्दीक मुहाँन पर लिखल गेल अछि जे 'साहित्य अकादमी' पुरस्कारक तोड़-जोड़ आ गोलैसी कें रेखांकित करैत अछि। मैथिली मे जे व्यक्ति साहित्य अकदेमीक प्रतिनिधि होइत अछि से कोना ओकरा अपन बपौती मानि अपन संतति अथवा कुल-खानदान कें अकादमिया-लेखक बना दैत अछि तकर प्रमाण अछि ई व्यंग्य। एहि मे दू व्यक्ति लेखक बनबाक आ अकादेमी हथियेबाक प्लान बना रहल अछि- "हम आ तों, भोला आ बमभोला मिलि क' तेहन-तेहन ने गोला छोड़ब जे बड़का-बड़का पागधारीक मुँह तौला जकाँ खुजले रहि जयतनि आ हम आ तों सर्र द' आकाश चढ़ि जायब जेना एखन एकटा ससुर-जमायक जोड़ी साहित्य अकादमीक अकाशमे विचरण क' रहल छथि।"
मैथिलीक नाम पर जतेक सरकारी अथवा गैर सरकारी संस्था सभ अस्तित्व मे आयल तकर कर्ता-धर्ता दिनानुदिन वर्ण-व्यवस्था जकाँ जन्मना आ मजगूत होइत गेल। वर्णव्यवस्था भले कनेमने ढील भेल हो मुदा एहि संस्था सभक व्यवस्था पर एखनो खानदानी राज कायम छै- "जेना चेतना-समितिमे कतबो कटाउझ होइ छै, तैयो ओकर बागडोर एक्के (काका-भातिज) घरमे रहैत छै तहिना हमारा भेटय की तोरा, रहत तँ अपने घरमे ने।" अकादेमी पुरस्कारक अंतर्व्यूह रचना पर जँ शोध कैल जाए त' एकर माठाधीसी परंपराक कतेको गूढ़ रहस्य पर सँ पर्दा उठि सकत। ई अलग बात जे कतेको उल्लेखनीय पोथी कें ई पुरस्कार भेटल अछि मुदा प्रश्न ई अछि जे की ओ पुरस्कार उचित आ ईमानदार प्रक्रिया सँ भेटल आकि माठाधीसक सामने दंडप्रणामी सँ, से उल्लेखनीय अछि। पहिने एहि पुरस्कारक आकर्षण नकदी छल मुदा आब मैथिलीक लेखक-कवि सभ त' अयाची, यात्री, चंद्रभानु टाइप त' रहलाह नइँ, तें कैक बेर सुनबा मे ईहो अबैत अछि जे अभ्यर्थी पुरस्कारक मूल राशिक त्याग करैत सूद मे होटल-बोतल आदिक बलें अकादमीक मोमेंटो आ प्रशस्तिपत्र पयबा मे सफल होइत अछि। एमहर त' ईहो सुनल गेल जे पुरस्कार पयबा लेल मृतक सेहो उठि बैसल आ पोथी लिखि क' अपन झंडा बुलंद केलक। आब एहि सँ अधिक माँ मैथिलीक सेवा की भ' सकैत अछि? असल मे शरदिन्दु कुमार चौधरीक लेखन भने ऊपर सँ प्रतिगामी बुझाइत अछि मुदा कने विलमि क' सोचू त' हुनका भीतरक मातृभाषा प्रेमक सोता देखा पड़त जे एकटा नैतिक आ ईमानदार कलमे टा सँ संभव अछि।
शरदिन्दु जीक चिंताक केंद्र मे अछि मैथिल समाज, मैथिल पाठक, तें ओ मैथिली उद्धारक नाम पर मैथिली कें अहित कर' बला व्यक्ति आ प्रवृत्ति पर बेर-बेर चोट मारैत छथि आ एहि क्रम मे ओ कोनो छद्म आवरण आकि प्रतीक के सहारा नइँ लैत छथि। मैथिलीक संस्था हो आकि मैथिलीक पत्रकारिता, अध्यापन हो आकि लेखन-सब ठाम लालची आ भ्रष्ट लोकनिक जुटान अछि। एक-दोसराक रचना कें अपन मरौसी बनेबाक लेल उताहुल। आ सभ सँ बत्तर स्थिति तँ मैथिलीक अध्यापक-अकादमिक दुनिया के अछि जत' किछु अपवाद कें छोड़ि क' एक सँ एक पोंगापंथी सभ भरल अछि। 'अपील' शीर्षक व्यंग्यक ई पंक्ति एहि क्षेत्रक बखिया छोड़ेबाक लेल काफी अछि- "जहिया मैथिली पढ़बा लेल पटना विश्वविद्यालयमे नाम लिखौलहुँ तहिये श्रीमान् पाठकजी सन क्रोधी, श्रीमान् दिनेशजी सन भोगी आ श्रीमान् इन्द्रकांत जी सन लोभी गुरुजीसँ भेंट भेल छल। परिणाम ई भेल जे मैथिलीक पढ़ौनीसँ मन उचटि गेल आ मैथिली सँ प्रेम भ' गेल।" शरदिन्दु जी मैथिलीक स्वनामधन्य रचनाकार आ सम्पादक सुधांशु शेखर चौधरीक पुत्र छथि। साहित्य आ मैथिली प्रेम हुनका विरासत मे भेटलनि। आ यैह हुनकर कमजोरी सेहो बनि गेलनि। ओ राजनीतिशास्त्र मे स्नातकोत्तरक संग एलएलबीक डिग्री सेहो लेने छथि। ओ जँ चाहितथि त' कोनो विश्वविद्यालय मे प्रोफेसरी क' सकैत छलाह, कोनो कोर्ट मे वकील बनि तीन-पाँच क' सकैत छलाह। से सब किछु छोड़ि क' मैथिली प्रकाशनक मरुस्थल मे आबि, जीवन यापन करबाक हुनक जिद निःसंदेह मैथिली भाषाक प्रति अटूट प्रेमक परिणाम रहल होयत। मुदा एत' आबि जखन एहि दुनियाक खुरपैंची सँ ओ अवगत भेल होयताह त' मोहभंगक स्थिति स्वाभाविक अछि। यैह कारण अछि जे हुनक व्यंग्य अथवा संस्मरण यथार्थक धार सँ माँजल एतेक नग्न अछि जे कैक बेर पाठको कें अनसोहाँत सन बुझा सकैत छै।
असल मे पाठक जाहि रचनाकारक रचना पढ़ि हुनका अपन प्रिय बना लैत अछि, भावनात्मक रूपें हुनका सँ जुड़ि जाइत अछि, हुनकर व्यक्तित्व पर कोनो दाग लगिते ओ ढाल बनि ठाढ़ भ' जाइत अछि। आ एत' त' एक्को घर नइँ बारल गेल अछि। हमरा जनैत यैह कारण रहल होयत जे शरदिन्दु जीक रचनाक जे मूल्याङ्कन हेबाक चाही छल से नइँ भ' सकल। सभ क्यो चर्चा कर' सँ कतराइत रहल होयताह। कोनो समाज अथवा राष्ट्रक जनता भ्रष्ट भ' जाय त' ओकरा लेखक आ बुद्धिजीवी वर्ग रस्ता पर अनैत अछि, मुदा जँ लेखके बुद्धिजीवी भ्रष्ट भ' जाय त' ओहि समाजक केहन अराजक स्थिति भ' सकैत छै, तकर कल्पना कैल जा सकैत अछि। यैह कारण अछि जे शरदिन्दु जीक कलम केर नोक पर सब सँ पहिने लेखक-बिद्धिजीवी वर्ग अबैत अछि- "गुंडा-बदमाश कें हल्ला-गुल्ला, मारि-पीटि करैत देखैत छिऐक तँ ई होइत अछि जे जँ बुद्धि रहितैक तँ ऐना नइँ करितय। मुदा पढ़ल-लीखल साहित्यकार, ओकील, नेता-अभिनेता, डॉक्टर, इंजीनियर, अधिकारी-पदाधिकारी आदि बुद्धिजीवी कें जखन आपसमे कटाउझ करैत, तू-तू, मे-मे करैत देखैत छिऐक तँ हठात कुकुरक हेंज मोन पड़ि जाइत अछि।" आ फेर एहि पंक्ति पर ध्यान दी- "एहन-एहन नेताजीकें होइत छनि जे जेँ हम छी तेँ मैथिली टिकल अछि आ संस्था चलि रहल अछि मुदा हुनका ई नइँ सूझैत छनि जे जाहि पदपर ओ छथि तत' सँ एकोरत्ती जँ जोर लगा देथिन तँ एकटा संस्था कें के पूछय कैकटा संस्था कें उसाहि देथिन। साहित्यकारक बीच उतराचौरी आ पछाड़-सम्हार आदि प्रवृत्तिक सम्यक विवेचन फगुआक बहन्ने 'देखल एक शूर्टिंग' आ 'स्वास्थ्य रक्षा पुरस्कार' मे भेल अछि। 'एकालाप' शीर्षक व्यंग्य सेहो अही कड़ीक विस्तार थिक। असल मे ई लेखक, बुद्धिजीवी चारित्रिक आ नैतिक पतन सब सँ अधिक खिन्न छथि से वर्त्तमान मे बहुत प्रासंगिक अछि। आइ जाहि तरहें बुद्धिजीवी-लेखक-पत्रकार सभ सत्ताक पाछाँ पीकदान ल' चारण परंपरा कें चरम धरि पहुंचा क' लोकतंत्रक चटनी बना रहल छथि, एहना मे शरदिन्दु जीक चिंता प्रासंगिक भ' उठैत अछि- "आ आब तँ ई बुद्धिजीवी वर्ग चारिम खंभा बनिक' सभ हलकान मे 'रंभा हो, रंभा हो' क ताल पर नृत्य करैत 'तहलका' मचा रहल अछि।"
शरदिन्दु कुमार चौधरीक राजनीतिक चेतना स्पष्ट छनि। ई अलग बात जे अस्मितावादी विमर्शक एहि समय मे हुनक किछु वक्तव्य आकि 'टोन' एहन अछि जकर पक्ष मे नइँ गेल जा सकै अछि। हुनकर एक टा व्यंग्य छनि 'प्लेटोक सपना, भारत आ कौमार्य-राजनीति'। ई निबंध भले लगभग बीस साल पुरान हो मुदा एकर अनुगूँज एखनो सूनल जा सकैत अछि। एहि आलेख सँ साम्प्रदायिकताक प्रति लेखकक आलोचनात्मक दृष्टिकोण स्पष्ट रूपें सामने आबि जाइत अछि। एहिना लेखकक स्त्रीक प्रति संवेदनशील दृष्टिकोण 'अहाँ की करबै?' शीर्षक व्यंग्य मे देखल जा सकैत अछि जत' आधुनिक सामाजिक परिवर्तनक नजरिए दाम्पत्य जीवनक हास-परिहासक बीच एक टा गीतक मादे स्त्री-चेतना कें रेखांकित कैल गेल अछि। करिया कक्का कें काकीक ई जवाब ध्यातव्य अछि- "कहलहुँ ई जे स्त्रीगन मे जे धैर्य, काजक प्रति निष्ठा आ लगाव होइत छैक से पुरुष मे कत' सँ हेतैक ओ तँ एके छड़पान मे झंडा गाड़य जनैत छैक आ से जँ नहि भेलैक तँ एहिना कोनो गप्प उछाह' लगैत छैक।" मैथिली मे 'गोलैसी' शब्द आलोचनाक पारिभाषिक शब्दावली बनि गेल अछि। बिना गोलैसी के मैथिलीक पुरस्कार अथवा समीक्षा आकि पत्रकारिताक कल्पने नइँ कैल जा सकैत अछि। अपन एही शीर्षक निबंध में शरदिंदु जी एहि शब्द कें एहि रूपें परिभाषित करैत छथि- "ओना शाब्दिक अर्थ कें छोड़ि जँ ठेंठ अर्थ भजिआओल जाय तँ 'गोलैसी ओहि निति कें कहल जाइछ जाहिमे एकटा व्यक्ति वा गुट दोसर व्यक्ति, गुट, समूह वा व्यक्तिक निंदा करैत अपन गुट अथवा अपन स्वार्थ पूर्ति लेल निर्लज्ज भ' ओहि व्यक्ति अथवा समाजक अहित कारबामे आनंद अनुभव करय।" गोलैसीक एहि परिभाषा मे जे व्यंग्य निहित अछि तकर गूंज मैथिली साहित्य मे 'अनुरणन ध्वनि' जकां सुनल जा सकैत अछि।
'बात बात पर बात' चारि सीरिज मे छपल शरदिंदुजीक संस्मरण छनि। मुदा ई संस्मरण सभ पारंपरिक विधा सँ अलग टिप्पणी छनि। एहि टिप्पणी सभ लेल ओ कहैत छथि जे 'जत' प्रवृत्ति दुष्प्रवृत्ति बनि प्रगट भेल हो ओत' हमर बात कने कटु अवश्य भ' गेल अछि। ओ भूमिका मे अहू बात कें रेखांकित करैत छथि जे "हमर बात सभ मुख्यतया अथवा पूर्णतया सत्य पर आधारित अछि तें किछु गोटे कें अप्रिय अवश्य लगतनि मुदा ई सत्य किछु गोटेकें प्रिय सेहो लगतनि। हँ जिनका अप्रिय लागनि से अवश्ये अपन छाती पर हाथ राखि सोचथि जे हम कतहु सत्य सँ दूर त' नहि भेल छी।" शरदिंदुजीक एहि संस्मरण सभ कें ध्यान सँ पढ़ला सँ स्पष्ट होइत अछि जे मैथिली आन्दोलन, प्रकाशन, शिक्षण, साहित्य आ समाज कें ल' क' हुनक चिंता आ सरोकार जमीनी आ तटस्थ छनि। ओ पत्रकार छथि तें एहि समस्या सभक प्रति भावुकताक शिकार नइँ होइत छथि आ मैथिलीक नाम पर पसरल गोलैसी, भाई-भतीजावाद आ व्यक्तिक गिरगिटिया-चरित्र कें स्पष्ट रूपें रेखांकित करैत छथि। हुनकर चिंताक केंद्र मे मैथिलीक पाठक आ विद्यार्थी सभ अछि जाहि पर बहुत कम ध्यान देल जाइत अछि। पाठक निर्माणक लेल प्राथमिक स्तर पर मैथिलीक शिक्षण आ पत्र-पत्रिकाक प्रकाशन पहिल शर्त जकाँ छै, जाहि लेल वर्तमान मे बहुत कम प्रयास भेल आ भ' रहल अछि। जे व्यक्तिगत प्रयास एहि क्षेत्र मे भेल तकरो अपन सीमा छै। मैथिली पत्रकारिता के सन्दर्भ मे शरदिंदु जीक चिंता बहुत जेनुइन अछि- "दुर्भाग्य मैथिलीक छै जे पत्रकारिता जगत में पचास प्रतिशत सँ बेसी मैथिल कार्यरत छथि मुदा ओ मैथिली भाषा मे किछु नइँ लिखताह। मानहानि अथवा स्तरहीनताक बोध हुनका होइत छनि। ख़ासक' ओ मैथिली लेखनकें हीन बुझैत छथि। तें आइ स्थिति ई छनि जे ओ दोसरक खेत तामैत-कोड़ैत छथि आ दोसर हुनकर खेतकें चरिकें चलि जाइत छनि।" शरदिंदु जीक एहि चिंता संग ईहो जोड़ब उचित जे ई पत्रकार सभ मैथिली में किएक नइँ लिखैत छथि। जा धरि आर्थिक उपार्जनक साधन मैथिली पत्रकारिता नइँ बनत, ताधरि ई चिंता बनले रहत। जीवन यापन लेल प्रेम सँ पहिने अर्थक आवश्यकता होइत छै।
"मैथिल संस्था : 'छी छा' सँ 'दूर-दूर छिया-छिया' धरि" मे लेखक मैथिली संस्था सभक पोस्टमार्टम करैत छथि। ओ सूचना दैत छथि जे भारत भरि मे लगभग डेढ़ सौ मैथिली संस्था अछि मुदा सभ अपन-अपन डपोरशंख फूकबा मे व्यस्त आ मस्त। विद्यापति पर्वक नाम पर गीत-नाद, नाच-गान धरि सीमित एहि संस्था सभ द्वारा समवेत रूपें जँ पोथी आ पत्रिका लेल ठोस पहल होइ त' निःसंदेह मैथिलीक कल्याण भ' सकैत छै। मिथिला मे लाखो रुपैया लगा क' एक सँ एक यज्ञ होइत अछि, श्राद्धक नाम पर लाखो बुकि देल जाइत अछि मुदा एक टा पत्रिका अथवा पोथी कीनबाक इच्छा कतेक लोक मे होइत छै? असल मे मिथिलाक वृहत्तर समुदायक बीच 'मैथिल जातीयता'क विकासक लेल कोनो प्रयास नइँ भेल, जकर परिणाम आइ सोझाँ अछि।
'मर्मान्तक' मे किछु व्यक्तिगत आ पारिवारिक संस्मरणक संग सामाजिक-सांस्कृतक विषय सभ पर टिप्पणी कैल गेल अछि जाहि मे शरदिंदु जीक वृहत्त्तर सामाजिक-सांस्कृतिक सरोकारक दिग्दर्शन होइत अछि। भाव अथवा मनोभाव पर लिखब अत्यंत कठिन होइत अछि। मानव स्वभाव सँ अंतर्मुखी आ अपना प्रति व्यामोह सँ ग्रस्त रहैत अछि तें ओ दोसराक भीतर बेसी झांकैत अछि। लेखक एहि संकलन मे आस्था, भय, चित्तवृत्ति, सुख-शांति, घृणा, पीड़ा, इच्छा, तनाव आदि विषय पर जे टिप्पणी करैत छथि से दार्शनिकता, मनोवैज्ञानिकताक संग-संग अनुभव आ मानवता सँ ओतप्रोत अछि। कोनो रचनाकार लेल अपन जातीय-धार्मिक सीमा सँ ऊपर उठि मनुष्य बनब पहिल शर्त थिक। कोरोना महामारी सम्पूर्ण दुनिया कें ठमका देलक। मंदिर, मस्जिद, गिरिजा आ गुरुद्वारा सभ पर ताला लगा देलक। मुदा की आस्थाक नाम पर समाज मे पसरल कट्टरता कें कोरोना कम क' सकल? शरदिंदु जी अपन आस्था शीर्षक टिप्पणी मे लिखैत छथि- "की आस्था मरि जायत। की आस्थाक रूप में परिवर्तन होयत! की आस्थाक प्रति कट्टरतामे कमी आओत! की आगाँ विभिन्न सम्प्रदायमे आस्थाक टकराहटि कम होयत। कोरोना आगाँ जे करय, आस्थाकें घर-घर पसारि दिअय वा समेटि क' एकठाम क' दिअय एखन तँ आस्था एकेठाम केन्द्रित अछि- कहुना हमर प्राण बाँचि जाय बादमे सोचल जायत जे कतय माथ झुकाबी।" मुदा ई देखल गेल जे जेना-जेना कोरोना घटैत गेल तेना-तेना आस्थाक नाम पर घृणा आ तकरारक खेती पुनः शुरू भ' गेल। एहि सँ ईहो स्पष्ट होइत अछि जे आब लोक 'आस्तिक' सँ बेसी 'धार्मिक' भ' गेल अछि।
'हमर अभाग हुनक नइँ दोष' मे किछु एहन व्यक्तिगत प्रसंगक चर्चा अछि जे व्यक्तिक दोहरापनक संग, लोलुपता आ 'विषकुम्भम पयोमुखम' बला चरित्र कें सोझाँ अनैत अछि। बिच्छू कखनो पाछाँ सँ नइँ डंक मारैत अछि, आकि साँप कखनो पीठ पर नइँ डसैत अछि, किएक त' एकरा सभ लग मानव जकाँ विकसित दिमाग नइँ होइत छै। ई सौभाग्य मनुष्ये कें भेटल छै। आ बुद्धिजीवी लोकनिक दिमाग त' सामान्य सँ किछु बेसिए विकसित होइत अछि तें हुनकर 'विष' अन्तःसलिला रहैत अछि। वर्ष 2021 मे मैथिली अकादेमी अपन पत्रिकाक प्रूफ पढ़बा लेल 280/- रुपैया दैत अछि सेहो कतेक तागेदाक बाद। जँ सरकारी संस्थाक ई आर्थिक हालत छै, तखन बिहारक नेता सभ कें मैथिलीक संस्था सभ कोन मुहें पाग-डोपटा पहिरा क' मंच पर बैसा चारण-गान करैत अछि से विचारणीय अछि। एहने किछु प्रसंग सभक चर्चा एहि खंड मे भेल अछि जे लेखकीय इमानदारी आ तटस्थताक प्रमाण थिक। एहिना 'साक्षात्' मे स्वयं द्वारा लेल गेल अपन साक्षात्कार अछि। जाहि मे एक टा प्रसंग एहन मार्मिक अछि जे एहि बात दिस इशारा करैत अछि जे कोनो व्यक्ति जँ मैथिली सेवाक (प्रकाशन, पत्रकारिता आकि लेखन) बलें अपन जीवन यापन कर' चाहत त' ई समाज ओकरा कतेक रिटर्न देतै। अपन जीवनक सब सँ पैघ गलती आ कचोट कें अभिव्यक्त करैत ओ लिखैत छथि- "हम अपन एकमात्र पुत्र राजशेखर कें इंजीनियरिंगक पढ़ाइक खर्च नइँ द' सकलियनि जे कि हुनकर सभ सँ पैघ लक्ष्य रहनि। ओ इंटरक बाद ओहि हेतु चयनित सेहो भ' गेल छलाह मुदा...। आ एतहिए सँ हमर जीवनक दिशा ओ दशा बदलि गेल, हम निर्जीव-निराकार मनुष्यक रूप मे अपन काया ल' क' पृथ्वीक भार बनल जीव रहल छी। अहाँ एकरा पुत्र-मोह कहि सकैत छी, से तँ छैके, मुदा एहि 'केस' मे हम दायित्व आ कर्तव्य सँ च्युत भेल छी।"
असल मे 'बात बात पर बात' चारि खंड मे प्रकाशित शरदिन्दु जीक संस्मरणात्मक आत्मकथा थिक जकरा पढ़ैत ह्रदय मे एक टा टीस उठैत अछि जे मैथिली आ मिथिलाक लेल एक टा जेनुईन चिंता कर' बला व्यक्ति कें ई समाज कतेक प्रतिदान करैत अछि।
'विदेह' ई अंक निकालि क' शरदिंदु कुमार चौधरीक लेखनक मूल्याङ्कन करबाक आरम्भ केलक अछि, ताहि लेल हुनक कर्ता-धर्ता लोकनि कें बहुत बहुत आभार आ धन्यवाद।
शरदिन्दु जीक रचना सभ कें पढ़ैत तुलसीदासक ई पंक्ति बेर बेर मन पड़ैत अछि किएक त' तुलसी देवतो लोकनिक चारित्रिक दुर्गुन पर व्यंग्य कर' सँ नइँ चुकैत छथि-
"सुर नर मुनि सब कै यह रीती।
स्वारथ लागि करहिं सब प्रीती।।
सम्पर्क- डॉ श्रीधरम, असिसटेण्ट प्रोफेसर, हिन्दी विभाग, आत्मा राम सनातन धर्म कॉलेज, धौलाकुँआ (दिल्ली विश्वविद्यालय), निवास- बी-२७७-ए, वसंत कुंज एनक्लेव, नई दिल्ली ११००७०, मो. ९८६९३२५८११
अपन मंतव्य editorial.staff.videha@gmail.com पर पठाउ।


text:
अगिला किछ दिन मे दूटा काफी अहम चीज होए वाला अछि. एक तं अयोध्या मामला के मालिकाना हक पर फैसला आबय वाला अछि...दोसर बिहार मे चुनाव होए वाला अछि. दूनू काफी अहम अछि. कांग्रेस...आरजेडी...एलजेपी के लेल सेहो आओर एनडीए के लेल सेहो. एकटा मे अगिला मास फैसला आएत जकर व्यापक असर पड़ि सकैत अछि. ओकर असर दोसरका मामला दीपावली के आसपास होएवाला चुनाव पर सेहो पड़ि सकैत अछि.
आब वोट बैंक पर नजर राखय वाला लोक सभ अखने सं आगां-पाछां देख रहल छथिन्ह जे कोन फैसला अएला पर केहन रिएक्शन होएत. किछ लोक के कहनाय अछि जे ई आस्था तं सं जुड़ल मामला अछि एहि मे कोर्ट कि फैसला करि सकैत अछि ? एक के पक्ष मे गेल त दोसर नाराज... दोसर के पक्ष मे गेल त पहिल नाराज. बड़ संवेदनशील मामला अछि. एहि मामला पर प्रधानमंत्री एकटा उच्च स्तरीय बैसार सेहो क चुकल छथिन्ह.
अगर बिहार चुनाव के केंद्र मे राखि क देखल जाए तं सभ दल अपन-अपन राजनीति मे लागि गेल अछि. नीतीश जी नरेन्द्र मोदी के बाढ़ि राहत के राशि लौटा दए छथिन्ह...तं लालू जी शहाबुद्दीन सं मिलय लेल जेल मे जाए छथिन्ह. खास वर्ग के लोक के अपना दिस जोड़य लेल सभ जोगाड़ करि रहल छथिन्ह. नेता सभ के एम्हर ओम्हर होनाए सेहो भ रहल अछि. कहि सकय छी जे वोटर के अपना पक्ष मे करय लेल सभ तरहक कोशिश भ रहल अछि.
एहन मे केंद्रीय गृहमंत्री पी चिदंबरम के भगवा आतंक वाला बयान के कि मानल जाए ... पिछला दिन सुरक्षा एजेंसी आओर पुलिस बल प्रमुख सभ के बैसार मे चिदंबरम जीक कहनाय छलन्हि जे हाल मे भेल कइटा बम विस्फोट सं भगवा आतंक के एकटा नवका स्वरूप सामने आएल अछि. जेहि सं लगैत अछि कि देश मे युवक-युवती सभ के कट्टर बनाबय के प्रयास खत्म नहि भेल अछि. ई चिंताजनक बात अछि आओर एहि पर सतर्कता बरतय के जरूरत अछि.
चिदंबरम जीक ई कहनाय भर कि देश भर मे एकर व्यापक प्रतिक्रिया भेल. भाजपा आओर शिवसेना एहि पर सख्त ऐतराज जतौलक आओर कहलक जे गृहमंत्री जीक एहि बयान पर देश भर मे एहिपर भारी प्रतिक्रिया भ सकैत अछि...जकर जिम्मेवार सरकार होएत. भाजपा कहलक कि सरकार अपन नाकामी छिपाबय लेल... महंगाई सं ध्यान हटाबय लेल एना करि रहल अछि.
बीजेपी के कहनाय अछि जे भगवा आतंकवाद के प्रतीक भए नहि सकैत अछि...आओर बिहार मे होए वाला विधानसभा चुनाव मे अल्पसंख्यक के वोट हासिल करय लेल भगवा के बदनाम कएल जा रहल अछि. बीजेपी नेता के इहो कहनाय छल जे जम्मू-कश्मीर...नक्सल समस्या...महंगाई सं निपटय के जगह गृहमंत्री एहन गप करि रहल छैथि. पार्टी के कहनाय छल जे सरकार के कोनो समुदाय के जिक्र करय के प्रयास सं बचबाक चाही.
ओम्हर आरजेडी एहि पूरा मामला मे कांग्रेस आओर बीजेपी दुनू पर भगवा आतंकवाद के बढ़ावा देबय के आरोप लगौलक जखन कि एलजेपी के तर्क अछि जे जखन गृहमंत्री कहf रहल छथिन्ह तखन भगवा आतंक के अस्तित्व भ सकैत अछि... आओर एहन संगठन पर प्रतिबंध लगबाक चाही. मामला के बढैत देखि कांग्रेस एहि पूरा मसला सं अपना पल्ला झाड़ि लेलक. पार्टी के कहनाय अछि जे आतंकवाद के कोनो रंग नहि होएत अछि. आओर फेर भगवा तं हमर संस्कृति केर प्रतीक अछि. चिदंबरम जीक एहि तरहक बयान सं बचबाक चाही छल.
आतंक के कोनो रुप होए...ओकर कोनो तरहे समर्थन नहि कएल जा सकैत अछि. मुदा ओकरा कोनो समुदाय...वर्ग सं जोड़ि क नहि देखल जा सकैत अछि. एक दू लोक के लेल अहां पूरा समुदाय को दोषी नहि ठहरा सकय छी. एकर उदाहरण अहां अमेरिका मे भेल आतंकवादी हमला सं देखि सकय छी जे ओहि हमला के बाद एकटा खास समुदाय के प्रति कतेक कड़ाई बरतल जा रहल अछि.
पंजाब मे आतंकवादी मामला सेहो अहांके याद होएत. एक दू लोक के करतूत के सजा सैकड़ों निर्दोष लोक के भुगतय पड़ैत अछि. आतंक कोनो तरहे सही नहि ठहराएल जा सकैत अछि . अगर चिदंबरम जीक बयानक तरह कोनो गप अछि त ओकरो गंभीरता सं लेबय के जरूरत अछि. भ सकैत अछि जे हुनका शब्द के चयन मे कोनो गलती भेल होए. मुदा एहि मे एको रतिया सच्चाई अछि तं एहि पर राजनीति नहि करि ओकरा खिलाफ सख्त कार्रवाई करबाक चाही.
मुदा अगर पूरा वाकया बिहार चुनाव आ महंगाई... नक्सल समस्या... कश्मीर समस्या सं ध्यान हटाबय के लेल अछि त ई सेहो बड़ चिंताक गप अछि. विपक्षी पार्टी... सामाजिक कार्यकर्ता सभ लोक के एकर विरोध करबाक चाही. अहां सभ सेहो अपन विचार जरूर राखब.


text:
संस्मरणः मुख्य अतिथि धीरेन्द्र प्रेमर्षि – काव्यात्मक नागरिक खबरदारी सभा – विराटनगर
– विद्यानन्द बेदर्दी
महावीर चौक, विराटनगरमे आयोजित नागरिक खबरदारी सभा – संध्याकालिन कार्यक्रम ”संवेदनाक स्वर” क’ प्रमुख अतिथि (महान् स्रष्टा, विलक्षण प्रतिभाक धनी) साहित्यकार, संगितकार, गीतकार, गायक एवंम् रेडियोकर्मी श्रद्धेय धीरेन्द्र प्रेमर्षी जी – रसगर गीत, चहटगर कविता, चोटगर व्यंग्य, जोशगर विचार आ अदभुत रचना सब सँ विराटनगरक भूमी पर चहुँदिस जागृतिक शोर मचि गेल छल.. दर्शक लोकनि आ मञ्च पर आसीन सबहक देह तऽ सिहरिये उठल, हृदय मे संवेदनाक लहर जागि पड़ल।
स्वयं हमहुँ भावनाक सागर मे बहि गेल रही। वाह रे मिथिलाक सपुत!! अहाँ पर सौंसे मिथिला केँ अभिमान अछि। एहि क्षेत्र मे हमरो जन्म हुनके कार्यक्रम ‘हेल्लो मिथिला’ सँ भेल। हमरे टा नइ, अधिकांश भाषा अभियानीक जन्म हिनकहि द्वारा संचालित गरिमामयी रेडियो कार्यक्रम सँ भेल कहि सकैत छी। हम बेर-बेर सैल्यूट करैत छी हुनकर एक-एक शब्द केँ। बड्ड सौभाग्यशाली रही जे हुनकर संगे एहि कार्यक्रम मे जिनगीक दोसर यादगार भेट भेल। हुनकर समीप मे संगति पाबिकय हमरा एकटा अलगे अनुभूति भेल।
कार्यक्रममे_हुनकर_प्रस्तुति_एना_रहल… «हमराद्वारा टिपल»
01)
बमकैत बछा जकाँ
नाँगरि ठाढ कऽ आयल
गोली सँ हम पुछलियै,
‘आइ रे तु ऐजऽ कइ लऽ?’
गोली बाजल, ‘तोरा अधिकार दैलऽ!’
02)
नियत मे पानि ढारि निती ओ बरकाबैए
अहाँके नै बुझइ यऽ, किदैन ओ झरकाबैए॥
(गजल)
03)
हमर सरकारक महा साफ नीयत छै
झुठ नै बजैत अछि, साँचक कब्जियत छै॥
(गजल)
04)
सरकार द्वारा वर्तमान मधेस आन्दोलन प्रति कैल जा रहल व्यवहार आर नाकाबंदीक समस्या पर अलापल जा रहल राग प्रति लक्षित व्यङ्यात्मक गीत –
‘क’ पढाउंदा ‘न’ बुझिने, कस्तो राम्रो सर?
रूख पढाउंदा मुख बुझिने, कस्ती राम्री मिस?
भन भन दैट, दैट, दैट!
भन भन दिस, दिस, दिस!
हैन्डसम सर, सर, सर…. ब्युटी मिस… मिस.. मिस!!
उपरोक्त रचना अर्जुन पराजुली द्वारा कैल गेल अछि जाहि मे संगीत तथा धून आदिक संग गायन स्वयं प्रेमर्षिजी कएने छथि।
05)
कस्तो हुन्थयो, एक धरो सबैलाई पुगे
मेरो दिल दुख्छ हजुर भाइको दिल दुखे॥
राष्ट्रकवि माधव प्रसाद घिमीरेक कविता सेहो प्रेमर्षिजी द्वारा प्रस्तुत कैल गेल – सब संग समान व्यवहार करैत संविधान बनेबाक नियति होइतय तऽ आइ समस्या एहेन नहि होएत।
06)
तहिना राष्ट्रकवि दिनकर केँ याद करैत हुनकर प्रसिद्ध पाँति नेहरू जी केँ कहल गेल सेहो प्रेमर्षि जी द्वारा एना राखल गेल छल…
राजनिती जब जब विगडती है, तो देशको
साहित्य ही समहालता है!
07)
अरूको छोरो खै के छोरो
छोरा भन्नु एउटा मेरै छ
अराएको न टेरेर के भो,
नअराएको टेरेको टेरै छ॥
(अर्जुन पराजुलीक गीत पङ्क्ति)
08)
सबलाई सबैको धन्दा
घर ज्वाँइलाई खानैको धन्दा (नेपाली कहबी)
09)
एतबे दुआ मङ्गैछी अल्ला,
एकरा कबुल कइए लिहऽ ॥
जनम जनम धरि हमरो मौला,
मिथिले मे तों जनम दिहऽ ॥
जाईत-जाईत ई गीतक सङ्ग अन्तमे जय मथिला, जय मधेश कहि विदा लेलनि।
दर्शक सब ऊ भाव-विभोर भ’ विदाईक हाथ देखौलक..! वास्तवमे निके यादगार आ प्रशंसनिय रहल। आर सुनऽ के मोन लागले रहि गेल!


text:
— अरुण कुमार मिश्र
“मिथिला आ बाढ़ि” एक टा एहन विषय अछि जाहि पर किछु लिखला सँ पहिने ओहि ठामक भौगोलिक स्थिति के जानब परम् आवश्यक छैक। मिथिला हिमालय पर्वतक तराई मे बसल दु टा देश नेपाल आ भारतक ओ भू भाग छैक जतय अपार जलक स्रोत आ प्रवाहक रहितहुँ ओहि जल संसाधनक उपयोग अखन धरि नहि कएल जा सकल अछि अपितु ओहि अपार जल प्रवाह जे विभिन्न नदीके रूपमे मिथिला मे बहैत अछि ताहि सँ बेसी क्षतिऐ भ” रहल छैक। भारतक स्वतंत्रत भेला उपरान्त एहि लेल अनको योजना बनलैक मुदा ओकर कार्यान्वयन सही सँ भेलैैक। कोशी प्रोजेक्ट के विफलता अकर मुख्य उदाहरण अछि। श्रद्धेय अटल जी के सरकारक योजना छलैक जे सभ नदी के आपस मे जोड़ि देल जाय आ जल संसाधन के सदुपयोग काएल जाय। हुनक सपना रहैक जे सब खेत के पानि भेटैक एहन व्यवस्था कएल जाय। जल प्रबंधन पर हुनक योजना हुनका गेला बाद नहि जानि कतय बिला गेलैक से नहि कही। मिथिला मे बाढ़िक समस्याक आ जल प्रबंधन पर ई० दिनेश मिश्र के चालिस बरखक अध्ययन, अनुभव आ शोध छनि जकर सरकारी स्तर पर उच्च स्तरीय कमिटी गठन क’ विस्तृत अध्ययन आ कार्यान्वयन हेवाक चाही।
मिथिलाक लोक १९३४ ई० कहियो नहि बिसरि सकैत अछि कारण जे अही वर्षक प्रारंभे मे १५ जनवरी के आएल प्रलयकारी भूकंप सम्पूर्ण मिथिला के तहस नहस भ’ गेल रहैक। अही भूकंप मे मिथिला के रेल आ सड़क यातायात के बुरी तरह प्रभावित भेल छलैक। निर्मली आ सुपौल रेल लाइन टूटि गेलैक जकरा दुरुस्त करवा मे ९० बरख लागि गेलैक। एहि प्राकृतिक दुुखद घटना के बाद कोशी नदीक प्रवाह निरंतर दरभंगा दिस होमय लगलैक। कोशी अपन धारा के प्रत्येक बरस बदलैत रहवाक लेल विख्यात अछि । मिथिलामे कोशीक विभीषिका सँ ओहि ठामक लोक के कुनु नव सम्बन्ध नहि अछि।
अखण्ड मिथिलाक स्वतंत्र अस्तित्वक लेल आंदोलन केनिहार डॉ० लक्ष्मण झा के कहब छलैन जे ब्रिटिश सरकारक नेशनल डिजास्टर फंड के अंतर्गत कोशी पर बांध बनेेवाक देल गेल पाई सँ भाखड़ा नांगल डैम बनाओल गेल। ओहि समयमे एहि लेल मिथिलामे भारी जन आक्रोश छलैैक आ ओहि समय मे प्रमुख अखबारमे सत्तारूढ अग्रणी नेता आ प्रवक्ता सभक बयान छपल छलैक जाहि मे मिथिलाक लोक सँ अपील काएल गेेल छलैक जे श्रमदानक माध्यम सँ कोशी पर बांध बनाओल जाय कारण भारत सरकार लग एहि लेल धन उपलब्ध नहि अछि। मिथिला के प्रति सरकारी उपेक्षाक शुरूआत एहि ठाम सँ भेलैक।
१९५४ ई० मे ब्रह्मचारी श्री हरि नारायण के नेतृत्व में कोशी के किछु भाग पर लोकक श्रमदान सँ बांधक निर्माण भेेलैैक। श्रमदान की शुरुआत मिथिलाक १५० पंडितों के द्वारा वैदिक मंत्र आ कोशी महात्यम इत्यादि के संग विधिवत पूजा पाठ करवाक बाद कुदारि उठाओल गेलैक। ओही समय मिथिला के गणमान्य साहित्यकार आ बुद्धिजीवी लोकक सहभागिता सँ जन जागरण अभियान चलल छलैक।
स्कूलिया बच्चा, कॉलेजक छात्र, युवा, बुजुर्ग सभ कयो बांध बनेवाक अभियान मे जुटल रहैथ। कोशी क्षेत्र मे कतेको ठाम श्रमदान शिविर लागल रहैक। मिथिला के विभिन्न कोन सँ लोक बांध बनेवाक लेेल पहुंचल रहैथ। किछुऐक बरखक अथक प्रयास सँ भुतहा, कुनौली, महादेव मठ, डुमरा इत्यादि कोशीक प्रवाह क्षेत्र मे बांधक निर्माण भेलैक।
१९५४ ई० मे जखन कमला मधुबनी के पूब सँ बहय लगलैक तखन लोक के चिंतित होएब स्वभाविक छलैक। कमला कियऽ उम्हर बहय लगली ? से चिन्ता के प्रमुुख विषय छलैक। मिथिलाक राजा रामेश्वर सिंह पूजा पर बैसि गेला जाहि सँ कमला वापस अपन स्थान पर चलि जाय मुदा कमलाक जल सूखा गेलैक आ ओहि बरख ठेहुन भरि पानि मे दुर्गा महरानीक प्रतिमा के विसर्जन करय पड़लैन, बहुत रास गाछ सूखा गेलैक। ओहि ठाम कुनु गाछ बृक्ष नहि छलैक, लोक धानक जड़ि सँ दातुन करैैत छलैथ। खेत मे चहुँ दिस पटुआ देखाइत छल। अनाजक कुनु दरस नहि छल, सौँसे बाउलूक ढ़ेर छलैक जे भवन निर्माण टा लेल उपयोगी छल।
कमला नदी पर तटबंध जयनगर सँ झंझारपुर धरि १९५० ई० सँ १९६० ई० के मध्य पुर्ण काएल गेलैक आ तकर बाद अकरा झंझारपुर सँ दर्जिया धरि पुर्ण काएल गेलैक मुदा से पहिले बाढ़ि मे रामघाट मे १९६३ मे टुटल छल। एहि तटबंध टुटला सँ बाढ़िक चपेट में खरवार, गंगापुर, गुणाकरपुर आ बेल्ही इत्यादि बहुत रास गाम आबि गेलैक। पुन: १९६४ मे तटबंध दैया खरवार समेत चारि ठाम टूटलैक जाहि सँ झंझारपुर, मनिगाछी आ मधेपुर प्रखंडक बहुत रास गाम बााढ़ि मे घिर गेल छलैक। एहि तरहेँ मानव निर्मित बाँँध आ बाढ़ झेलवाक एहि गाम लोक सभके नव अनुभव छलैैक। अही बरख जयनगर लग लक्ष्मीपुर गामक किछु भूभाग कटि क’ कमला नदीमे समा गेलैक।
तकर बाद १९६५ ई० के जुलाई मास मे बाढ़ि सँ भारी तबाही भेलैक, नेपाल के तराई मे जुलाई के पहिल सप्ताह मे खुब बरखा भेलैैक, झंझारपुर लग रेलक पटरी अर्धनिर्मित पुल आ अप्प्रोच रोडक संग तटबंध बाढ़िक पानि के सोझा छल। ८ जुलाई के मात्र १० घंटाक बरखा सँ नदीक जलस्तर १९६४ के देखल उच्चतम जलस्तर के पार क’ गेल आ पानिक बहाव रेलवे लाइनक अप्प्रोच रोड के तोड़ैत नीचा मुहेँ बढ़लैक जाहि सँ नदी के दुनु कात तटबंध के तहस-नहस भ’ गेलैक। एहि बेर कमला-बलान नदी के तटबंध २१ ठाम टूट गेलैक। रेल आ सड़क मार्ग ध्वस्त भ’ गेलैक। सम्पर्क टुटला के सूचना भेेटला उतर दरभंगा के कलक्टर जे. सी. जेटली झंझारपुर नहि पहुँच सकला, हुुनका पिपरा मे रुकय पड़लैन।
कहवाक तात्पर्य ई जे प्राकृतिक आपदा, जलक कुप्रबंधन आ सरकारी अवहेलनाक कारण मिथिला अखनो बाढ़िक विभीषिका छेलवाक विवश अछि। जल प्रबंधन सँ पनबिजली उत्पादन संग माछ, मखान आ सिंघारा उद्योग मे अपार संभावना छैक। सुखाड़ के स्थिति मे खेत के नहर के माध्यम सँ सिचाई कएल जा सकैत अछि। एहि लेल राजनैता आ प्रशासकक ढीढ़ इच्छा शक्ति के आवश्यकता छैक। अस्तु।


text:
महिला
नारी मानवक स्त्रीक कहल जाएत अछि, जे नरक स्त्रीलिङ्ग छी । नारी शब्द मुख्यत: वयस्क स्त्रिसभक लेल प्रयोग कएल जाएत अछि । बहुते सन्दर्भसभमे मुदा ई शब्द सम्पूर्ण स्त्री वर्ग दर्शाबैक लेल सेहो प्रयोग कएल जाएत अछि, जेना: नारी-अधिकार।
विभिन्न संस्कृतिसभमे नारीसंपादित करें
हिन्दू नारीसंपादित करें
ऐतिहासिक तौर पर हिन्दु नारीक भूमिकामे बहुतेक अन्तर आएल अछि । परम्परागत तौर पर मध्य वर्गमे नारीक भूमिका घरेलू कामकाज सँ जुडल छल जेना कि बच्चासभक देखभाल करनाए आ बेसीतर औरतसभ पैसा आर्जन करैलेल नै जाएत छल। गरीब नारीमे, खासकर मेहनती वर्गमे पैसाक कमीक कारण सँ नारीक काम करै पडएत छल, हालांकि औरतसभक देल जाए वाक काम सभदिने मर्दसभ के देल जाएवाला कामसभ सँ प्रतिष्ठा आ पैसासभ दुनोमे छोट होएत छल ।
नेपालक प्रमुख नारीसभसंपादित करें
नेपालक विभिन्न क्षेत्रमे नारीसभक योगदान महत्वपूर्ण रहल अछि । नेपालक नाम विश्वमे चिन्हाबैमे योगदान करनिहार किछ नेपाली महिलासभक सूची निचा देल गेल अछि ।
सन्दर्भ सामग्रीसभसंपादित करें
बाह्य जडीसभसंपादित करें
- नोबेल पुरस्कृत महिलासभ (गुगल पुस्तक ; लेखिका - आशा रानी वोहरा)
- आधी आपछिेको (स्त्रिसभ सँ सम्बन्धित विषयसभक सम्पूर्ण हिन्दी पोर्टल)
- नारी कामसूत्र (गूगल पुस्तक ; लेखिका - ड विनोद वर्मा)


text:
माँ श्यामा मंदिर केर प्रांगण मे शरू भेल नवाह यज्ञ केर आयोजन मे 751 कुवारी कन्या भाग लेलीह। सभ कुवारी कन्या दरभंगा केँ 9 प्रमुख देवी -देवता केर मंदिर मे पहुंच देवी -देवता केर आवाहन करैत नोत देली, जाहिक बाद वापस माँ श्यामा मंदिर पहुंच कलश केर स्थापना केली। कलश स्थापन केँ बाद सभ कुवारी कन्या केँ बीच प्रसाद वितरण काएल गेल। ऐहिक बाद माँ श्यामा मंदिर समिति केर तत्वावधान मे हर बरखक भांति एहियो बरख "श्यामा संदेश" नामक पोथी केर लोकार्पण काएल गेल।
ललित नारायण मिथिला विश्वविद्यालय एवं संस्कृत विश्वविद्यालय केँ कुलपति आ प्रतिकुलपति समेत दरभंगा केँ मेयर, कमिशनर आओर जिला अधिकारी केर उपस्थिति मे कार्यक्रम केँ उद्घाटन10:30 बजे भेल। जाहिक बाद हवन के संग माँ श्यामा नामधुनक सकिर्तन शुरू भेल। अपने क' बता दी 9 दिन धरी चलाई बला नवाह यज्ञ केर श्यामा नामधुनक सकिर्तन मे मिथिलाक लोकप्रिय कलाकार ममता ठाकुर, विभा झा समेत बहुतो रास कलाकार भाग लेबै बला छथि।


text:
दिल्लीक मिथिला चौक
– प्रवीण नारायण चौधरी
मिथिला आ भारतदेशक राजधानी मे अदौकाल सँ गहिंर संबंध रहल अछि। जहिया देशक राजधानी कलकत्ता छल तहियो, ताहि सँ पूर्व मुगलकाल मे आगरा आ बाद मे फेर दिल्ली, मैथिल जनमानस केर आवश्यकता कुशल व्यवस्थापन हेतु सब दिन राज्य संचालक केँ पड़ल आ अपन कुशाग्रता, गंभीरता आ वैचारिक पूर्णताक कारणे मिथिलाक लोक – खासकय विद्वान् पंडित आ कुशल श्रमिक – सेवादार केँ सब दिन भारतीय सम्राज्य केर राजधानी मे विशेष स्थान भेटैत रहल, इतिहास कहैत अछि।
वर्तमान भारतदेशक राजधानी सेहो दिल्ली आ औद्योगिक संपन्नताक मूल स्थलरूप मे प्रसिद्ध एनसीआर – नेशनल कैपीटल रिजन – राष्ट्रीय राजधानी क्षेत्र केँ मानल जाएत अछि। मैथिलीभाषी अपन भाषिक मधुरताक संग व्यवहार कुशल संस्कार सँ परिपूर्ण मानल जाएत छथि। ओ कतबो अपना केँ बिहारी मानि समाज मे एकटा हीनताबोध सँ भरल परिचय केर शिकार अपने सँ भेल होइथ, वा दिल्लीक मूलवासी जाट, अहिर आदिक हरमूट्ठ भाषा सँ दबल-दबायल मानैथ, मुदा मिथिलाक विशिष्ट संस्कार आ कुशाग्रता सँ ओ सब जगह-जगह ‘बिहारी सम्मान’ केँ सम्मानित केलैन आर परिणाम सोझाँ मे अछि जे आइ विधानसभा आ लोकसभा सब ठाम अपन उपस्थिति दर्ज करौने छथि।
आइ बात करबाक अछि ‘मिथिला चौक’ जे दिल्लीक हृदयस्थल कनाट प्लेस केर बाबा खड्ग सिंह मार्ग पर अवस्थित अछि। शान्त आ सौम्य – स्वच्छ आ सुन्दर – सुरमयी आ संगीतबद्ध स्थल – दुइ प्रमुख मन्दिर आ एकटा मस्जिद केर संग खादी भंडार आ इंडिया कफी होम सहित मिथिला पान भंडार, यादव पान भंडार, मंडल चायवाला, कामत पानी पियाउ, माली फूलवाला, साहु मिठाइवाला, पासवान पाव-भाजीवाला, रामू मोची, प्रसिद्ध हनुमानजी मन्दिर केर पूजारी, अनुष्ठानी ब्राह्मण, ज्योतिषी, हस्तरेखा पढनिहार आदि विभिन्न पेशाकर्मी-रोजगारी मैथिल जनमानस केर अम्बार एतहि देखाइत अछि।
एहि जगह पर अपन पेशा सँ पूर्ण रूप मे स्थापित मैथिल केर बाहुल्यता एक दिशि आ दोसर दिशि एहि ठाम मिथिला राज्य, मैथिली भाषा, मैथिल केर राजनीतिक अधिकार वास्ते अनेकानेक संघर्ष मे अग्रसर ‘अखिल भारतीय मिथिला राज्य संघर्ष समिति’ केर कार्यकर्ता लोकनिक बैसार विन्दु रहबाक कारणे, दिल्लीक केन्द्रविन्दु मे एहि ठाम अलग-अलग भाग सँ समाजसेवी, अभियानी, भाषासेवी, राजनीतिकर्मी, पेशाकर्मी केर नित्य सम्मेलन होइत अछि।
एहि तरहें एहि स्थल केर नाम अभियान संचालनक क्रम मे हम अत्यन्त प्राकृतिक स्नेहसँ अभिभूत एकर नाम ‘मिथिला चौक’ रखने रही। अपन प्रत्येक दिल्ली यात्रा मे समूचा दिल्ली भरिक मित्र लोकनि सँ भेंटघाँट करबाक लेल यैह स्थलक चुनाव करैत ‘मिथिला चौक’ पर एतेक बजे हम सब भेटी कहैत रहल छी। हमर मित्रवर्ग आ खासकय सोशियल मिडियाकेर दिग्गज व्यक्तित्व लोकनि द्वारा मिथिला चौक केर नामकरण सहज रूप सँ स्वीकार करब तहिना भेल जेना प्रस्तावक हम आ समर्थक समस्त मित्र लोकनि।
आब अहाँकेँ दिल्ली मे कोनो काज अछि, अहाँ आँखि मुनिकय ‘राजीव चौक’ मेट्रो स्टेशन उतैर जाउ आ ७ नंबर गेट सँ बाहर होइत सीधे दाहिना हाथ चलैत एकटा मेनरोड केर जेब्रा क्रसिंग सँ पार करैत पुरान जमाना मे ब्रिटिश आर्किटेक्ट डिजाइन्ड भवन केर नीचें-नीचें फूटपाथ होइत फेर एकटा छोट सड़क पारकय पहुँचि खादी भंडार केर शोरूम पर, ओतय भेटि मिथिला पान भंडार, जिला समस्तीपुरवासी मैथिल चलबैत छथि एहि पान भंडार केँ – एतहि सँ मिथिला चौक आरंभ बुझू। फेर बढैत जाउ आगू आ पहुँचि जाउ कफी होम पर। ओतहु अपने सबहक मिथिलाक लोक सब पान ठेला लगाकय रोजी चला रहला अछि। आ तेकर बाद कफी होम केर जस्ट बगल मे भेट जायत मिथिलाक अधिकांश जनमानसक कुलदेवी काली केर सुन्दर सनक ‘पिपलेश्वरी काली मन्दिर’। ओत्तहि अछि एकटा प्राचीनकाल मे निर्मित मस्जिद। आ ओकर ठीक सामने बाबा खड्क सिंह मार्ग आ सड़कक ओहि पार अछि प्राचीनकाल मे आपरूपी प्रकट हनुमानजी केर भव्य आ प्रसिद्ध मन्दिर – जाहि मे पण्डित सँ लैत प्रसादी आ फूल बेचनिहार सब कियो अछि मैथिल।
पिपलेश्वरी काली मन्दिर पर लगैछ अघोषित मिथिला राज्य केर असेम्बली, जाहि मे सभासद लोकनि दिल्लीक अलग-अलग भाग सँ अबैत छथि। यैह कहाइछ मिथिला चौक। एत्तहि अछि दुभग्गी छोट-छोट देवाल आ जाहि पर बैसिकय लेल जाइछ निर्णय – बनायल जाइछ बड़का-बड़का रणनीति – एत्तहि बैसकी मे कैल जाइछ मिथिलाक्षर प्रशिक्षण कार्यक्रम। पिपलेश्वरी मन्दिर पर सेहो बाबा छथि मिथिला सँ – आ एकटा बाबा छथि उत्तर प्रदेश केर उन्नाउ (कानपुर) सँ। मन्दिर मे आरो सेवादार लोकनि मिथिला व अन्य ठाम सँ छथि। गर्मी मे बड़का पंखा सँ हावा खेबाक व्यवस्था आ ठंढी मे आगिक अलाव (घूर) सेहो रहैत छैक, जेकर चारूकात बैसिकय मैथिल सब दिल्ली आ मिथिला केर राजनीतिक निर्णय करैत रहैत छथि।
दिल्ली पहुँचू तऽ मिथिला चौक पर जरुर पहुँचल करू। अपन मातृभूमिक लोक आ आवाज सुनबाक इच्छा हो, दिल्लीक जराबयवला गर्मी या गलाबयवला ठंढी सँ आराम पेबाक इच्छा हो, केन्द्र या राज्य सरकारक कोनो मंत्री संग कार्य हो… एतय सब तरहक इच्छाक पूर्ति होयत। लेकिन सावधान रहब, दिल्लीक दिलवाली भूमि पर दिल्लगी केनिहारक सेहो जमावड़ा एतय लगैत अछि। कथनी आ करनी मे फरक राखनिहार मिथ्याचारीक मात्रा एत्तहु कम नहि आ मिथिलाक विशेष गुण गप देबाक प्रवृत्तिक एतहु कमी नहि भेटत। लंबा-लंबा बात करनिहार मुदा काज बेर अपन उपस्थितियो तक नहि देनिहार लोकक संख्या एतय कतेको लोक केँ अपना चपेट मे लऽ लेलक। तूँ डार्हि-डार्हि – हम पात-पात वला बात एतहु खूब चलैत अछि। सबहक महात्वाकांक्षा सँ मैथिली-मिथिलाक नोकसानो कैल जाएत अछि। लेकिन मिला-जुला कय मिथिला चौक अपना-आप मे एकटा क्रान्ति अछि – तन-मन-धन सँ यदि मिथिला प्रति सेवा करबाक इच्छा हो तऽ सर्वप्रथम माँ काली आर श्रीसीताराम केर अति प्रिय हनुमानजी केर शरण पकड़ि अपन यथायोग्य योगदान प्रारंभ करू, कल्याण निश्चित अछि। जे कियो एहि मे धोखा देबैक, तऽ मिथिलाक किक लागबे टा करत।
मिथिलाक किक
चलब दुइ डेग बयमानक
खसब छिटकी अपन कर्मे!
जँ गायब गीत फूसिये केँ
फँसब निज चालि बेशर्मे!!
रहब सदिखन कूसंगत मे
बचब नहि द्रोह मिथिलाके!
त्रिदेवक शक्ति त्रिदेवी सँ
पूरब मिथिलाक सेवा मे!!
हरब दु:ख-दारुण हे भोला
करब सब काज गौरी हे!
ठकब जँ ताहि भोला केँ
कटब तरुआरि काली के!!
सम्हैरकय सीथ मे सिन्दूर
लगाबथि सब अहिबाती!
बुझाबथि अपन पतिदेवकेँ
दिल्लगी महंग बर्बादी!!
जेना सीता केलनि संघर्ष
हरौलनि रावण खद्योतकेँ
दंभक भेलय जे खून युद्धे
पुरुषोत्तम राम पाहुन के!!
करू सेवा तन-मन-धन सँ
बाजू निज भाषा मैथिल हे!
लियौ स्वराज्य जनक केर
बढबियौ शान मिथिला के!!
मिथिलाक पौराणिक-पूर्ण अर्थ होइत छैक:
म जोड इ, थ जोड इ, ल जोड आ:
म सँ मकार सृष्टिरचयिता ब्रह्मा आर एहि मे जुडल इ सँ शक्ति ब्रह्माणी
थ सँ थकार पालनकर्ता विष्णु आर एहि मे जुडल इ सँ शक्ति लक्ष्मी
ल सँ लकार लयकर्ता महेश आर एहि जुडल आकारान्त स्त्री यानि शक्ति पार्वती


text: पटना। गरीब क बच्चा भोजन क लेल सही स्कूल क चौखट तक त पहुंचल, मुदा बिहार मे मिड-डे मील योजना बच्चाक स्वास्थ्यक लेल खतरा बनि रहल अछि। स्कूल मे बच्च कए परसल जाय वाला खिचड़ी दरअसल नमकीन जहर अछि, जेकरा खाकए कोई मरे भले नहि दुखीत पड़ब तय अछि। इ खिचड़ी बनैत अछि कीड़ा स भरल चाउर स। बच्चा सब दिन खिचड़ी मे कीड़ा देखैत अछि आ खाइत सहो अछि। कई बेर स्कूल क बच्चा जहररूपी मिड-डे मील खाकए दुखीत पडि़ चुकल अछि। कई बेर बच्चा कए उल्टी, दस्त क शिकायत क बाद अस्पताल मे भर्ती करादल गेल अछि, मुदा हालात जस क तस अछि। समाद पउलक जे नहि खेनाइक क्वालिटी क जांच हनेइत अछि आ नहि दोषी क खिलाफ कार्रवाई। मानव संसाधन मंत्री हरिनारायण सिंह कहैत छथि जे हमरा सेहो एकर सूचना भेटल अछि मुदा चाउल एफसीआई स अबैत अछि, जेकरा लेब हमारी मजबूरी छी। मास्टर संजीव कुमार कहैत छथि जे हमरा लोकनि कए सड़ल चाउर भेटन्ैत अछि जेकरा मे कंकड़-कीड़ा रहैत अछि। मास्टर सरोज सिंह कहैत छथि जे हमरा लोकनि कए जेहन भेटैत अछि, ओहने बना दैत छिएक। हम की करि सकैत छी। बिहार सरकार क मानू त एहि मिड डे मील योजना कए चलेबा मे पैंसठ प्रतिशत योगदान केंद्र सरकार क अछि आ एकर अलावा राज्य सरकार क सामने फूड कॉरपोरेशन ऑफ इन्डिया स चाउर लेबाक मजबूरी सेहो छैक । लिहाजा खराब खेनाइ क दोष ओकर माथ मढ़ब ठीक नहि होइत। मतलब साफ अछि। बिहार सरकार क कोशिश अछि जे अपन आंचरि पाक साफ दिखे, न कि सरकार क नाक क नीचा चलि रहल धांधली पर लगाम लगेबाक कोनो कोशिश हुए। सरकारक एहि रवैयाक कारण स गरीब बच्चा क पढ़ाई आ भूख स मुक्ति देबाक एकमात्र जरिया बनि चुकल मिड डे मील कए जहर बनाउल जा रहल अछि।


text:
सितम्बर ३०, २०१५. मैथिली जिन्दाबाद!!
समाचार: साभार कान्तिपुर समाचार
दक्षिणी सीमामे अघोषित नाकाबन्दी केर अवस्थाक चलते भूकम्पक कारण पाँच महीना सँ बन्द चीनसंग जोड़ल तातोपानी नाका मार्फत सड़क यातायात सुचारू करबाक कार्य तीब्र कैल गेल अछि। एकतर्फी ट्रैक मितेरी पुलक करीब डेढ सय मिटर नजदीक पहुँचायल जा चुकल अछि। बड़का-बड़का चट्टान सडक मे जमा भऽ गेला सँ सीमा नजदीक लिपिङ बाजार मे बेसी समस्या देखल गेल अछि।
एखन सड़क विभाग, स्थानीय प्रशासन आर व्यापारिक संघसस्था सबकेँ मरम्म संभार मे सहयोग करबाक लेल सीमा क्षेत्र मे केन्द्रित कैल गेल अछि। सडक विभागक महानिर्देशक माधव कार्कीक अनुसार बाह्रविसे—तातोपानी खण्डकेर २६ किमी सड़कमे ब्रेकर, डोजर, स्क्याभेटर, लोडर तथा जेसीभीसमेत नौ टा मेशिन द्वारा पहाड़ी बाढिक मलबा हँटेबाक आर चट्टान फोरबाक काज कय रहल अछि।
बुधबार प्रमुख जिल्ला अधिकारी बलभद्र गिरीकेर अध्यक्षता मे लिपिङमे भेल बैसार मे स्थानीय द्वारा तत्काल सड़क खुलेबाक लेल ओहो सब यथायोग्य सहयोग करता से कहलनि।
नोट: दक्षिण मे मधेशवादी द्वारा कैल जा रहल नाकाबन्दी आ ताहि कारण सँ भारत सँ परिवहन सुविधा सुचारू नहि होयबाक विकल्पक रूप मे ई रस्ता बहुत काजक सिद्ध होयत, विज्ञ सबहक मानब अछि।
फोटो फीचर:


text:
दड़िभङ्गा
दड़िभङ्गा बिहार राज्यक एक नगर आ नगर निगम छी । ई दड़िभङ्गा जिला आ दड़िभङ्गा क्षेत्रक मुख्यालय छी । दड़िभङ्गा बिहारक पाँचम पैघ नगर आ सभसँ तेजीसँ बढि रहल नगर छी । दड़िभङ्गा बिहारक दोसर सभसँ पैग चिकित्सा क्षेत्र छी । ऐतिहासिक रूपसँ ई नगर दड़िभङ्गा राजक शासनस्थल छल ।
नामाकरण[सम्पादन करी]
दड़िभङ्गा शब्द संस्कृत भाषाक शब्द द्वार-बङ्ग अथवा फारसी भाषाक दर-ए-बङ्ग मतलब बङ्गालक दरवाजाके मैथिली भाषामे कतेको वर्ष सँ चलवाक स्थानीयकरण प्रमाण अछि । एहनो कहल जाइत अछि कि मुगल कालमे दरभङ्गी खान शहरक स्थापना केने छल । मुदा किछु लोक अहिं बातक खण्डन करैत अछि आओर मानैत अछि की दरभङ्गी खान मुगल कालमे विकसित दड़िभङ्गा शहरके कोनो व्यपारी रहल होइत ।
इतिहास[सम्पादन करी]
वैदिक स्रोतक अनुसार आर्य सबहक विदेह शाखाद्वारा आगिक संरक्षणमे सरस्वती तटसँ पूबमे सदानीरा (गण्डक) दिस कूच केलक आओर विदेह राज्यक स्थापना केनए छल। विदेहक राजा मिथीकेँ नाम पर ई प्रदेश मिथिला कहाएल। रामायणकालमे मिथिलाक राजा जनक कहाएत छल, सिरध्वज जनकऽक पुत्री सीता छलीह।[१] विदेह राज्यक अन्त भेला पर ई प्रदेश वैशाली गणराज्यक नामसँ जानल जाइ लागल। एकर बाद ई मगधके मौर्य, शुङ्ग, कण्व आओर गुप्त शासकसभक गुलाम बनल रहल । १३अम सदीमे पश्चिम बङ्गालक मुसलमान शासक हाजी शम्सुद्दीन इलियासक समय मिथिला एवं तिरहुत क्षेत्रक बँटवारा भऽ गेल । उत्तरी भाग जकर अन्तर्गत मधुबनी, दरभङ्गा आ समस्तीपुरक उत्तरी हिस्सा आबैत छल, सुगौनाके ओईनवार राजा कामेश्वर सिंहके हिस्सामे अबैत छल । ओईनवार राजा सबके कला, संस्कृति आ साहित्यके बढ़ावा दिअ लेल जानल जाइत अछि । कुमारिल भट्ट, मण्डन मिश्र, गदाधर पण्डित, शंकर, वाचास्पति मिश्र, विद्यापति, नागार्जुन आदि महान विद्वानके लेखन सँ अहि क्षेत्रके प्रसिद्धि भेटलय । ओईनवार राजा शिवसिंहके पिता देवसिंह लहेरियासराय लग देवकुलीके स्थापना केलथि (वर्तमानमे देकुली नाम सँ जानल जाइत अछि)। शिवसिंहके बाद एतय पद्मसिंह, हरिसिंह, नरसिंहदेव, धीरसिंह, भैरवसिंह, रामभद्र, लक्ष्मीनाथ, कामसनारायण राजा भेला । शिवसिंह तथा भैरवसिंहद्वारा जारी कएल गेल सोना आओर चाँदीके सिक्का एतयके इतिहास ज्ञानक स्रोत अछि। दरभङ्गा शहर १६अम सदीमे दरभङ्गा राजक राजधानी छल । १८४५ इस्वीमे ब्रिटिश सरकार दरभङ्गा सदरके अनुमण्डल बनेलक आओर १८६४ ईस्वीमे दरभङ्गा शहर नगर निकाय बनायल गेल ।[२] १८७५ मे स्वतन्त्र जिला बनए तक ई तिरहुतके संग छल । सन् १९०८ मे तिरहुतके प्रमण्डल बनला पर एकरा पटना प्रमण्डलसँ हटाकऽ तिरहुतमे शामिल कऽ देल गेल । स्वतन्त्रताके पश्चात १९७२ मे दरभङ्गाके प्रमण्डलक दर्जा दऽ कऽ मधुबनी आओर समस्तीपुरके अहिंके अन्तर्गत राखल गेल ।
भौगोलिक स्थिति[सम्पादन करी]
दरभङ्गा जिलाऽक कुल क्षेत्रफल २,२७९ वर्ग किमी अछि । समूचा जिला एगो समतल उपजाऊ क्षेत्र अछि जतय कोनो चिह्नित वनप्रदेश नहि अछि । जिलामे हिमालयसँ आबय वाली नित्यवाही आओर बरसाती नदी सबहक जाल अछि । कमला, बागमती, कोशी, करेह आओर अधवारा समूहक नदिसभसँ उत्पन्न बाढ़ि प्रत्येक वर्ष लाखसँ बेसी लोगक लेल तबाही लाबैत अछि[३] औसत सालाना ११४२ मिमी वर्षाक अधिकांश मनसुनसँ भेटैत अछि । दरभङ्गा जिलाक आमतौर पर निम्न चारि गो क्षेत्रमे बाँटल गेल अछि:
- घनश्यामपुर, बिरौल तथा कुशेश्वरस्थान प्रखण्डमे कोशीकेद्वारा जमा कएल गेल गाद क्षेत्र जतय दलदली भाग भेटैत अछि ।
- बूढ़ी गण्डकके दक्षिणक ऊँच तथा उपजाऊ भूक्षेत्र जतय रबीक खेती कएल जाइत अछि ।
- बूढ़ी गण्डकक आओर बागमतीके बीचक दोआब क्षेत्र जे नीचा आओर दलदली अछि । एतय २९,७०६ हेक्टेयर भूमि चौरक क्षेत्र अछि ।
- सदर क्षेत्र जे ऊँच अछि
जनसाङ्ख्यिकी[सम्पादन करी]
सन् २०११ के भारतीय जनगणनाके अनुसार अहि जिलाक कुल जनसङ्ख्या ३२,८५,४९३ अछि जाहिमे शहरी क्षेत्र तथा देहाती क्षेत्रक जनसङ्ख्या क्रमश: २,६६,८३४ आ ३०,१८,६३९ अछि ।
- स्त्री-पुरूष अनुपात- ९१०/ १०००
- जनसङ्ख्याक घनत्व- ११०१
- जन्मक समय जीवन प्रत्याशा- ४७.६ वर्ष
- जनसङ्ख्या वृद्धि दर- २.२५%
- साक्षरता दर- ३५.४२% (पुरूष-४५.३२ स्त्री- २४.५८%)
प्रशासनिक विभाजन[सम्पादन करी]
दरभङ्गा जिलाके अन्तर्गत ३ अनुमण्डल, १८ प्रखण्ड, ३२९ पञ्चायत, १,२६९ गाम आ २३ थाना अछि ।
- अनुमण्डल- दरभङ्गा सदर, बेरौल, बेनीपुर
- प्रखण्ड- दरभङ्गा, बहादुरपुर, हयाघाट, हनुमाननगर, बहेरी, केवटी, सिंघवारा, जाले, मणिगाछी, ताराडिह, बेनीपुर, अलीनगर, बिरौल, घनश्यामपुर, कीरतपुर, गौरा-बौरम, कुशेश्वरस्थान, कुशेश्वरस्थान (पूर्व)
कृषि आ वन[सम्पादन करी]
दड़िभङ्गा जिलाक चूनासँ युक्त दोमट माटि रबी आओर खरीफ फसल लेल उपयुक्त अछि । भदई आओर अगहनी धान, गहुंम, मकई, रागी, तिलहन (बूट, मसूरी, खेसारी, मूंग), आलू कुसिआर आदि मुख्य फसल अछि । जिलाक कुल क्षेत्रफलक १,९८,४१५ हेक्टेयर कृषियोग्य अछि । १९,६१७ हेक्टेयर क्षेत्र ऊँच जमीन, 37,६६० हेक्टेयर मध्यम आओर ३८,०१७ हेक्टेयर निचाऽक भूमि अछि । ओना दड़िभङ्गा जिलामे जङ्गल नहि अछि तैयो लोगक अपन गाछी वृछी बेस छै । गामसँ सटल रैयतक जमीन पर सिसो, खैर, खजूर, आम, लीची, लताम, कटहर, पीपर, ईमली आदि पर्याप्त मात्रामे देखा जाइत । आम आओर मखानाक उत्पादनक लेल दड़िभङ्गा प्रसिद्ध अछि आओर विशेष स्थान सेहो राखैत अछि । जिलाक लगभग सब हिस्सामे पोखैर आओर चौर क्षेत्रमे पोषक तत्वसभसँ भरपूर मखान एतयके महत्वपूर्ण उत्पाद अछि ।[४] [५]
शैक्षणिक संस्थान[सम्पादन करी]
परम्परा सँ ई शहर संस्कृतमे उच्च शिक्षाके लेल प्रसिद्द रहल अछि ।[६] पुरातन आ आधुनिक शिक्षाक नीक केन्द्र हुअके बावजूद दड़िभङ्गा एकटा निम्न साक्षरतावला जिला अछि । ललितनारायण मिथिला विश्वविद्यालयके छोडि एतय कामेश्वरसिंह संस्कृत विश्वविद्यालय स्थापित अछि जकर अन्तर्गत राज्यके सबटा संस्कृत महाविद्यालय आबैत अछि । शहरमे प्राविधिक आ चिकित्सा महाविद्यालयके अतिरिक्त मिथिला शोध संस्थान जेहेन विशिष्ट शिक्षाक केन्द्र सेहो अछि । दड़िभङ्गा जिलाक अन्तर्गत आबयबाला शिक्षण संस्थान अहिं प्रकारसँ अछि:
- प्राथमिक विद्यालय- १,१६५
- मध्य विद्यालय- ३१२
- उच्च विद्यालय- ७०
- अङ्गीभूत डिग्री महाविद्यालय- १७
- सम्बद्ध डिग्री महाविद्यालय- २६
- संस्कृत महाविद्यालय- ५
- शिक्षक प्रशिक्षण महाविद्यालय- २ (डिग्री आ डिप्लोमा)
- प्राविधिक संस्थानः
दरभङ्गा कलेज अफ इन्जिनियरिङ, महिला प्राविधिक महाविद्यालय, राजकीय पोलिटेक्निक दरभङ्गा, उद्योगिक प्रशिक्षण संस्थान
- चिकित्सा महाविद्यालयः
दरभङ्गा चिकित्सा महाविद्यालय आ अस्पताल, नर्सिङ ट्रेनिङ्ग विद्यालय-१, दन्त चिकित्सा महाविद्यालय-४ (निजी), एमआरएम आयुर्वेदिक महाविद्यालय
- अन्य विशिष्ट संस्थान
- मिथिला शोध संस्थान (संस्कृतमे परास्नातक स्तरीय शिक्षा आ शोधक सुविधा)
- डाक प्रशिक्षण केन्द्र (डाककर्मिसभक लेल केन्द्र सरकारद्वारा स्थापित प्रशिक्षण केन्द्र)
- मखानाक लेल राष्ट्रिय शोध केन्द्र, वासुदेवपुर, दरभङ्गा
एकर अतिरिक्त जिलामे १ केन्द्रीय विद्यालय, १ जवाहर नवोदय विद्यालय तथा ४ चरवाहा विद्यालय सेहो अछि S।
संस्कृति[सम्पादन करी]
दरभङ्गा प्रदेश मिथिला संस्कृतिक अङ्ग आ केन्द्र विन्दु रहल अछि ।[७] रामायण कालसँ राजा जनकक शासन प्रदेश रहल अछि । मध्यकालमे अहि क्षेत्र पर मुसलमान शासक सबहक कब्जा भेलाके बादो ई हिन्दू क्षत्रपक अधीन रहल आओर अपन खास पहिचान बनाऽ कऽ राखऽ मे सक्षम रहल । पहिले सँ मुस्लिम बहुल दरभङ्गा शहरमे १९अम सदीक आरम्भमे ब्राह्मण राजाद्वारा अपन राजधानी स्थानान्तरित केलाक बाद एतय हिन्दू बसऽ लागल आओर शहरमे नीक संस्कृतिक जन्म भेल । ओना दरभङ्गा हिन्दू बहुल अछि मुदा मुसलमानक कुल जनसङ्ख्याक ३६% अछि ।[८] मिथिला चित्रकला, ध्रुपद गायनक गया शैली आओर संस्कृतक विद्वान अहिं क्षेत्रके दुनिया भरिमे पहिचान देलक । प्रसिद्ध लोककला सबमे सुजनी, खरक घर अओर काठ पर नक्काशीक काज सम्मिलित अछि । सामा चकेवा आ झिझिया दड़िभङ्गाक लोक नृत्य अछि । एतयके लोकके खान-पान आ विद्या प्रेम पर मैथिलीमे प्रचलित एकटा कहावत दड़िभङ्गाक संस्कृतिके नीक सँ बतबैत अछि:
गया शैली[सम्पादन करी]
दड़िभङ्गा महाराजक संस्कृति धरोहरसभमे सँ एकटा एहि ठामक गया शैली रहल अछि। जकरा दड़िभङ्गा घराना सेहो कहल जाएत अछि। दड़िभङ्गा घरानाकें आरम्भ दरबारी सङ्गीतकें रूपमे जन्म भेल छल। जकर श्रेय राधाकृष्ण आ कर्तारामकें देल जाएत अछि। दूनो गोटे दड़िभङ्गा नवाबक दरबारमे छल। ई दूनो सङ्गीतकार ३५ वर्ष धरि भूपत खानक शिष्य रहल छल। सन् १७९० मे राग मल्हार गाबि वर्षा करेबाक अदभुत काज केनए छल। एहि सँ प्रसन्न भऽ दड़िभङ्गा महाराज मालिककें उपाधि प्रदान केनए छल। मालिक बन्धुसभ सन् १९४७ धरि राज घरानाकें सेवा प्रदान केनए छल। घरानाकें अन्तिम दरबारी गायक रामचतुर मालिकक देहान्त सन् १९९१ मे भेल। ओकरा बाद पण्डित विदुर मालिक घरानाकें बागडोर अपन अन्तिम समय धरि ओरीया कय रखलक। एहि शैलीमे खयाल, तराना, गजल, भजन आ दड़िभङ्गाक प्रसिद्ध कवि विद्यापतिक ठुमरी गीत अखनो धरि गायल जाएत अछि। दड़िभङ्गा महाराजा अपन यश कऽ प्रतीक मात्र दड़िभङ्गे टाऽ धरि नई अपितु भारतक अनेकानेक स्थान पर स्थापित केनए छल। एहिमे कोलकाता, राँची आ इलाहाबादकें दड़िभङ्गा हाउस प्रमुख अछि। आईकाल्हि दड़िभङ्गा महाराजकें टोलमे ललित नारायण मिथिला विश्वविद्यालय कऽ मुख्यालय अछि। एहिमे कोनो दुविधा नई कि दड़िभङ्गाक राजघरानाकें धरोहर आई ई शहरक एकटा बहुतनिक भेंट छी।[९]
अपन गौरवशाली अतीत आ अद्वितीय सांस्कृतिक परम्पराक बादो दुर्भाग्यसँ मिथिला संस्कृतिक केन्द्र रहल ई क्षेत्र आई राजनैतिक उपेक्षाक शिकार भऽ कऽ रहि गेल अछि आओर एखन कहिओ कहिओ अपन बाढ़िक भयावहताक कारण अखबारक मुख्य पन्नामे देखल जाए सकैत अछि।
पर्यटन स्थल[सम्पादन करी]
- दड़िभङ्गा शहरक दर्शनीय स्थल
- दड़िभङ्गा राज परिसर आ किला:
दड़िभङ्गाक महाराजा सबहक कला, साहित्य आ संस्कृतिके संरक्षकमे गिनल जाइत अछि। स्वर्गीय महेश ठाकुरद्वारा स्थापित दरभङ्गा राज किला-परिसर आब एगो आधुनिक स्थल आ शिक्षाक केन्द्र बनि गेल अछि । भव्य आ योजनाबद्ध तरीकासँ अभिकल्पित महल, मन्दिर आ पुरानका प्रतीकके अखनो देखल जा सकैत अछि । अलग-अलग महाराजाद्वारा बनायल गेल महल सबमे नरगौना महल, आनन्दबाग महल आ बेला महल प्रमुख अछि । राज पुस्तकालय भवन ललितनारायण मिथिला विश्वविद्यालयद्वारा आ आन दोसर भवन संस्कृत विश्वविद्यालयद्वारा उपयोगमे आनल जा रहल अछि ।
- महाराजा लक्ष्मिश्वर सिंह सङ्ग्रहालय आ चन्द्रधारी सङ्ग्रहालय:
रन्ती-ड्योढी (मधुबनी)क स्वर्गीय चन्द्रधारी सिंहद्वारा दान कएल गेल कलात्मक आ अमूल्य दुर्लभ सामग्रिके शहरके मानसरोवर झीलक कातमे ७ दिसम्बर १९५७ के स्थापित एकटा सङ्ग्रहालयमे राखल गेल अछि । अहिं सङ्ग्रहालयके सन १९७४ मे दू मञ्जिला भवनमे स्थानान्तरित करि देल गेल जतय सङ्ग्रहित वस्तुसभजे ११ कक्षामे राखल गेल । सितम्बर १९७७ मे दरभङ्गाक तत्कालिन जिलाधिकारीद्वारा महाराजा लक्ष्मिश्वर सिंह सङ्ग्रहालयके स्थापना कएल गेल । दरभङ्गा महाराजक वंशज श्री शुभेश्वर सिंहद्वारा दान कएल गेल दुर्लभ कलाकृतिसभ आ राजसँ सम्बन्धित वस्तुसभ एतय सङ्ग्रहित अछि । दरभङ्गा राजक अमूल्य आ दुर्लभ वस्तुसभ तथा सोना, चाँदी आ हाथी दाँतक बनल हथियारसभ आदिके आठ कक्षामे सजाए क राखल गेल अछि । सोमवार छोडि सप्ताहमे प्रत्येक दिन खुजैवला दुनू सङ्ग्रहालयसभमे प्रवेश नि:शुल्क अछि ।[१०]
- श्यामा मन्दिर:
दरभङ्गा स्टेशनसँ १ किलोमिटरक दूरी पर मिथिला विश्वविद्यालयक परिसरमे दरभङ्गा राजद्वारा सन् १९३३ मे बनावोल गेल काली मन्दिर बहुत सुन्दर अछि । स्थानीय लोगसभमे ई मन्दिरप्रति बहुत पैग प्रतिष्ठा अछि आ लोकसभमे एहन विश्वास अछि कि एतय पूजा करैसँ मनोवाञ्छित फल मिलैत अछि ।
- होली रोजरी चर्च:
दरभङ्गा रेलवे स्टेशनसँ १ किलोमिटर उत्तर स्थित सन् १८९१ मे बनाएल क्याथोलिक चर्च इसाई पादरिसभक प्रशिक्षणक लेल बनाएल गेल छल । चर्चक बाहर ईसा मसीहक एक प्रतिमा बनाएल गेल अछि ।
- हजरात मखदूम भीका शाह सैलानीक मजार शरीफ:
दरगाह शरीफ हजरात मखदूम भीका शाह सैलानी रहमतुल्लाह अलैह बिहारक दरभङ्गा शहरक रेलवे स्टेशनसँ आधा किलोमिटरक दूरी पर दिघी तालाबक पश्चिम किनार पर मोहल्ला मिश्रटोला (भटियारी सराय) मे स्टेशन रोड पर हजरात मखदूम भीका शाह सैलानी रहमतुल्लाह अलैहक मजार अछि । सड़कसँ उचाई पर अवस्थित आलिशान दरगाह शरीफमे हजरात मखदूम भीका भीका शाह सैलानी रहमतुल्लाह अलैहक लगभग ४०० वर्षसँ पुरान मजार अछि । दरगाह परिसरेमे हजरत मौलाना फिदा अब्दुल करीम समरकन्दी रहमतुल्लाह अलैहक सेहो मजार अछि जे बादमे आएल छल ।
हजरात मखदूम भीका शाह सैलानी रहमतुल्लाह अलैहक सालाना उर्स ईद उल ज़ुहा (बकरीद)क १३ सँ १७ तारिखधरि होइत अछि । जाहिमे बिहारक अलावा अन्य राज्यसभसँ आओर पडोसी देश नेपालक सेहो जायरीन आबैत अछि । हजरात मखदूम भीका शाह सैलानी रहमतुल्लाह अलैहक मानैवला हिन्दू, मुस्लिम, सिख आ ईसाई सभ धर्मक लोक अछि ।
- मस्जिद आ मकदूम बाबाक मजार:
दरभङ्गा रेलवे स्टेशनसँ २ किलोमिटरक दूरी पर दरभङ्गा टावरक नजदिक बनल मस्जिद शहरक मुसलमानसभक लेल सबसँ पैग इबादत स्थल छी । एकर नजदिके सूफी सन्त मकदूम बाबाक मजार अछि जे हिन्दू आ मुसलमानसभद्वारा समान रुपसँ आदरित अछि । स्टेशनसँ १ किलोमीटर दूर गङ्गासागर तालाबक किनार बनल भिखा सलामी मजारक लग रमजान महिनाक १२-१६ अम दिन मेला लागैत अछि ।
यातायात आ सञ्चार[सम्पादन करी]
सड़क मार्ग[सम्पादन करी]
दरभङ्गा बिहारक सम्पूर्ण मुख्य शहरसभसँ राजमार्गसभद्वारा जुड़ल अछि। जिलामे सड़कसभक कुल लम्बाई २,२४५ किलोमिटर अछि। एतयसँ वर्तमानमे दुई राष्ट्रिय राजमार्ग तथा तीन राजकीय राजमार्ग गुजरति अछि। मुजफ्फरपुरसँ झञ्झारपुर जाएवाला राष्ट्रिय राजमार्ग ५७ दरभङ्गा होइत जाइत अछि। ५५ किलोमिटर लम्बा राष्ट्रिय राजमार्ग १०५ दरभङ्गाके जयनगरसँ जोड़ति अछि। जिलामे राष्ट्रिय राजमार्ग ५७ आ १०५ कऽ कुल लम्बाई ५७ किलोमिटर तथा राजकीय राजमार्ग सङ्ख्या ५० तथा ५६ कऽ कुल लम्बाई ८९ किलोमिटर अछि।
रेल मार्ग[सम्पादन करी]
दरभङ्गा भारतीय रेलक एक महत्वपूर्ण जङ्क्सन छी जे पूर्व मध्य रेलवे क्षेत्रक समस्तीपुर मण्डलमे अवस्थित अछि। दिल्ली-गुवाहाटी रूट पर अवस्थित समस्तीपुर जङ्क्सनसँ पैग गेजक एक लाईन दरभङ्गा होइत नेपाल सीमापर जयनगर आ दोसर लाइन झञ्झारपुर धरि जाइत अछि। दरभङ्गासँ एक अन्य रेल लाइन सीतामढी होइत नरकटियागञ्जकेँ जोड़ति अछि। सकड़ीसँ हसनपुर जोड़ैवला रेल लाइन निर्माणाधीन अछि। सन् १९९६ धरि दरभङ्गा मीटर गेजसँ जुड़ल छल मुदा अमान परिवर्तनक बाद एतयसँ दिल्ली, मुम्बई, पुणे, कोलकाता, अमृतसर, गुवाहाटी तथा अन्य महत्वपूर्ण शहरसभक लेल सीधा ट्रेनसभ उपलब्ध अछि।[११]
वायु मार्ग[सम्पादन करी]
दरभङ्गासँ १० किलोमिटरक दूरी पर बनल विमानस्थल भारतीय वायु सेनाक उपयोगमे अछि। अहि विमानस्थल के किछ भाग के उड़ान योजना के अन्तर्गत नागरिक हवाई अड्डा के रूप में विकसित केल गेल आ ८ नवम्बर २०२० सँ नागरिक विमान सेवा शुरू भ गेल। दरभङ्गा विमानस्थल (IATA कोड - DBR) सँ अन्तर्देशीय उड़ानसभ स्पाइस जेट द्वारा दिल्ली, मुम्बई आ बैंगलोरक लेल उपलब्ध अछि।
दोसर निकटस्थ नागरिक हवाई अड्डा १३० किलोमिटर दूर पटना मे अवस्थित अछि। लोक नायक जयप्रकाश विमानस्थल, पटना (IATA कोड - PAT) सँ अन्तर्देशीय तथा सीमित अन्तर्राष्ट्रिय उड़ानसभ उपलब्ध अछि। इन्डियन, किङ्गफिसर, जेट एयर, स्पाइस जेट तथा इन्डिगोक उडानसभ दिल्ली, कोलकाता आ राँचीक लेल उपलब्ध अछि।
सन्दर्भ[सम्पादन करी]
- ↑ http://www.amarujala.com/news/spirituality/religion-festivals/ramayan-sita-daughter-of-king-janak/
- ↑ http://hi.bharatdiscovery.org/india/%E0%A4%A6%E0%A4%B0%E0%A4%AD%E0%A4%82%E0%A4%97%E0%A4%BE[१]
- ↑ [२] जागरण समाचार-घनश्यामपुर मे सैकड़ों घरों मे घुसा पानी
- ↑ http://hindi.business-standard.com/storypage.php?
- ↑ http://hindi.indiawaterportal.org/node/46821
- ↑ [३] कला संस्कृतिक द्वार छल दड़िभङ्गा
- ↑ https://books.google.co.in/books?
- ↑ [४] अंग्रेजी विकिपीडिया पर दरभङ्गा
- ↑ [५] कला संस्कृतिक द्वार छल दड़िभङ्गा
- ↑ http://yatrasalah.com/touristPlaces.aspx?
- ↑ https://indiarailinfo.com/search/dbg-darbhanga-junction-to-jyg-jaynagar/1005/0/1813


text:
विकिपिडिया:नव पृष्ठ कोना आरम्भ करी?
एकटा लेख बनाबी
अहाँ ई मैथिली विकिपिडियामे नव लेख कोना बना सकैत छी से सिखी।
नव पृष्ठक माने अखनि धरि मैथिली विकिपिडियामे सृजन नै भेल लेख बुझबाक चाही । यदि अहाँ नव पृष्ठ आरम्भ करबाक लेल जा रहल छी तऽ पहिने अहाँ जहि शिर्षक पर लेख लिखबाक लेल जा रहल छी तकर सही हिज्जे/ वर्तनी/ वर्णविन्यास (स्पेलिङ) पता लगाबी । मैथिली भाषामे प्रायः 'ब' वा 'व'; श, स वा ष; ह्रस्व वा दीर्घ आदिक कारणसँ भेल लेख बहुतेक बेर नै भेटैत अछि जे कि समस्या उत्पन्न करैत अछि । यथा - नव वा नब; कोशी वा कोसी; सितुआ वा शितुआ; कोश वा कोष; पुर्णिया वा पुर्नियाँ: ; चकबा वा चकवा आदि ।
ताकी[सम्पादन करी]
ताकी बकसा जे मैथिली विकिपिडियाक दाहिना बगल उपरमे अछि ओहिमे लेखक शीर्षक लिखला बाद ताकी बटन दाबी या एन्टर दाबी । उदाहरणक लेल चित्रमे मारिया सारापोभा नामक शीर्षक देखाएल गेल अछि ।
शीर्षक जाँची[सम्पादन करी]
ताकी बकसामे खोज करलाक बाद नव विन्डोमे खोज नतिजासभ देखाएल जाएत । अहाँद्वारा लिखै लेल खोजल लेख पहिने यदि मैथिली विकिपिडियामे सृजना केल गेल रहत तहन अहाँद्वारा टाइप कएल गेल शीर्षक बुलु रङ्गमे देखाएल जाएत । यदि ओ शीर्षकक लेख मैथिली विकिपिडियामे नै रहत तहन अहाँक शीर्षक लाल रङ्गमे देखाएल जाएत ।
यदि अहाँद्वारा खोजल गेल लेख बुलु रङ्गक शीर्षकमे अछि तहन ओ शीर्षकमे क्लिक करि अहाँ पहिनेसँ लिखल गेल ओ शीर्षकमे जा सकैत छी आर आवश्यक सम्पादन करि सकैत छी । यदि ओ शीर्षक लाल रङ्गमे आएल तहन अहाँ ओ लाल रङ्ग वाला शीर्षक पर क्लिक करि अहाँ ओ शीर्षक पर मैथिली विकिपिडियापर नव लेख आरम्भ करि सकैत छी ।
नव पृष्ठ बनाबी[सम्पादन करी]
आब अहाँ नव पृष्ठ सृजना करै लेल जा रहल छी । अहाँद्वारा टाइप कएल शीर्षक (लाल रङ्गक)मे क्लिक करी । एकरबाद नीचा देखाएल चित्र अनुसारक सृजना पृष्ठ खुलत ।
लेख लिखी[सम्पादन करी]
विकिपिडियामे अहाँ नव लेख बनाबै लेल जा रहल छी । लेख बनेबा सँ पहिने किछ प्रारम्भिक विषयवस्तु पर ध्यान राखी । विकिपिडिया- एक मुक्त विश्वकोश छी जे पर कोनो किसिम क लेख सृजना कएल जा सकैत अछि मुदा लेखक विषय स्पष्ट आ जानकारी मूलक होबाक चाही । कोनो भी विकिपिडिया लेख बहुतेक प्रयोगकर्ता केर योगदानक नतिजा छी। लेख बनेबा पूर्व अहाँ मैथिली विकिपिडिया पर रहल लेख सभ पढि सकैत छी आ ओहि लेखके आकार प्रकार आ ढाँचा समझि सकैत छी । एकटा बात आ ओर स्पष्ट करै लेल चाहै छी अखुनका दौडमे मैथिली विकिपिडियापर लेखक सङ्ख्या बहुत नै भेला क कारण अन्तर्राष्ट्रिय अभ्यास अनुसार अहाँ अपन भाषा सँ नजदिक रहल विकिपिडिया जेना उदाहरण क लेल हिन्दी, नेपाली आ अङ्ग्रेजी विकिपिडियाक लेख अनुवाद करि ओहि सामान शीर्षकपर मैथिली विकिपिडियामे लेख सृजना करि सकैत छी ।
जेना उदाहरणमे देल गेल शीर्षक मारिया सारापोभा नामक लेख नेपाली आ हिन्दी दुनु भाषामे उपलब्ध अछि जे अहाँ मारिया सारापोभा क्लिक करि देख सकैत छी । कोनो भी लेख अहाँ दोसर विकिपिडिया सँ आनैक लेल ओ विकिपिडियामे जा ओ शीर्षक खोजी करी आ लेखके दाहिना बगल रहल स्रोत सम्पादित बटन क्लिक करि सामग्री कपी करि मैथिली विकिपिडियापर ओहि शीर्षक पर ओ सामग्री पेस्ट करि सकैत छी आ अनुवाद करि लेख सृजना करि सकैत छी ।
रक्षण करी[सम्पादन करी]
लेख लिख लेला क बाद निचामे रहल पन्ना रक्षण करी बटन क्लिक करी । रक्षण करि लेलाक बाद अहाँ मैथिली विकिपिडियापर पहिल लेख बनेबामे सफल भऽ गेल छी ।
मैथिली विकिपिडियापर लेख[सम्पादन करी]
अहाँद्वारा बनाएल गेल लेख आब ई रुपमे देखाएत आ विश्वक कोनो भी कोना सँ ब्राउज कएल आ पढल जा सकैत अछि ।


text:
बेगूसराय, मिथिला मिरर : बेगूसराय जिलाक सलौना गाममे विद्युत स्पर्शाघातसँ रोज भ’ रहल मौतकेँ बादो बिजली विभाग सक्रियता नै देखा रहल अछि। कतौ नंगा तार त’ कतौ टूटल लकड़ीक खंभासँ बिजलीक सप्लाई नित नव खतराकेँ आमंन्त्रित क’ रहल अछि। सलौना गाममे पुस्तकालय चौकसँ पूर्व मुखिया रामसागर साहक घर तक लागल सभ खंभा पूरान आ जर्जर भ’ गेल अछि। संगहि बिजलीक तार मकर जाल जेना खंभा सभ पर पसरल अछि जाहि कारणसँ पोल पर सदिखन भारी दबाब बनल रहैत अछि। आश्चर्यक बात ई अछि जे जर्जर स्थितमे एहि खंभा सभकेँ किएक नै बदलल जा रहल अछि। अक्सर छोट पैघ घटनाक बाद ग्रामीण सभ हो-हंगामा करैत छथि। मुदा बिजली विभाग कुंभकर्णी नींदमे सूतल अछि। ग्रामीण सभमे एहि बातक क्रोध छनि जे गाममे करीब आधा दर्जनसँ बेसी लकड़ीक पोल लागल अछि, जे एकदम जर्जर भ’ चुकल अछि आ ओहि पर तारक लोड। कखनो हवाक तेज झोंकासँ धराशायी भ’ सकैत अछि। गाममे सीमेंटक पोल महीनोंसँ फेकल पड़ल अछि मुदा विभाग संवेदनहीन बनल अछि । ग्रामीण सभ कहैत छथि जे बिजली विभागक अधिकारी सभकेँ कतेको बेर चिट्ठी लिखल गेल आ हुनका लोकनिसँ भेंट क’ जानकारी देल गेल। तखन जा तार बदलवा लेल टेंडर निकाललक तकर साल भरिसँ बेसी भ’ गेल। अखनि तक काज अधूरा पड़ल अछि जाहिसँ सदिखन कुनो अनहोनीक आशंका बनल रहैत अछि। विद्युत विभागक कनीय अभियंता गौरीशंकर प्रसाद आ गामक मुखिया नाजमा खानम कहैत छथि जे शुरूमे टेंडर जाहि कंपनीकेँ देल गेल ओ काज नहि केलक जाहिसँ एहि योजनामे विलंब भेल। आब दोसर कंपनीकेँ टेंडर देल गेल अछि आ कंपनी काज क’ रहल अछि। बहुत जल्दिये गाम जर्जर पोल आ नंगा तारसँ मुक्त भ’ जायत।
Home समाचार राष्ट्रीय समाचार लकड़ीक पुरान जर्जर पोलसँ भ’ रहल अछि विद्युत आपूर्ति


text:
ऋषिकेश झा, ३० जुलाई २०१९. मैथिली जिन्दाबाद!!
मैथिल ब्राह्मण महासभा नेपाल द्वारा जनकपुरक जानकी मन्दिर प्रांगण मे मधुश्रावणी उत्सव पर नवविवाहिता पबनैतिन लोकनि केर सम्मान आ शुभकामना आदान-प्रदान कार्यक्रमक आयोजन कयल गेल अछि।
जानकी मन्दिर प्रांगण मे काल्हि श्रावण मासक सोमवारी प्रदोष व्रतक दिवस पर आयोजित मधुश्रावणी पाबनि पूजनिहाइर लोकनिक अपार भीड़ लागल। मिथिला मे नवविवाहिता द्वारा श्रावण मास केँ मधुश्रावणी पाबनि मे विशेष रूप सँ व्रत आ पूजा कयल जाइछ, जाहि मे कथा श्रवण सँ लैत गौरी, बिसहरि, आदि देवीक विशेष पूजा-अर्चना कयल जेबाक पारम्परिक विधान अछि। एहि सावन मासक कृष्ण पक्षक पंचमी तिथि सँ लैत शुक्ल पक्ष तृतीया तिथि धरिक बीच मे प्रत्येक दिन नव-विवाहिता द्वारा विभिन्न मन्दिर, बाग, उपवन मे सामूहिक गायन करैत सब नवविवाहिता फूल लोढैत, डाली सजबैत छथि, तथा कोहबर (विवाह सम्पन्न भेल घर) मे पबनैतिन सब आवश्यक पूजा आ कथा सब श्रवण करैत वैवाहिक जीवनक विभिन्न पक्ष केँ बुझैत-गुनैत छथि। संगहि नागलोक मे रहल नागदेवता सभ केँ सेहो अपन पति आ परिजनक रक्षा लेल ई लोकनि विशेष पूजा-अर्चना करैत छथि।
मधुश्रावणीक व्रत-कथा आ पाबनिक महत्व धीरे-धीरे आरो बेसी लोकप्रिय आ जन-जन मे प्रिय भेल जा रहल अछि। लेकिन लोकपलायनक दंश मे फँसल मिथिलावासी आब अपन मूल गाम-ठाम सँ दूर-दराज प्रवास मे बेसी रहबाक लेल बाध्य छथि, एहेन स्थिति मे कतहु रहथि लेकिन अपन मिथिलाक नारीशक्ति द्वारा अवधारित पूजा-पाठक विधान केँ नहि छोड़थि, संगहि सामूहिकताक अर्थ बुझैत अपन मूल्यवान् परम्पराक रक्षा करथि, ताहि मनसाय सँ मैथिल ब्राह्मण महासभा नेपाल द्वारा जनकपुर मे एहि सम्मान समारोहक आयोजन करबाक बात अध्यक्ष भगवान् झा बतौलनि।
सम्मानक तौर पर सब पबनैतिन केँ एक-एक टा ओढनी आ एक-एक गोट जानकी मन्दिरक स्मृति चिह्न जनकपुर उपमहानगरपालिकाक उपमेयर रीता मिश्र प्रमुख अतिथिक हाथे सौंपल गेल छल। मैथिल ब्राह्मण महासभाक एकटा आरो खासियत जे मैथिल हर जाति-वर्ग केँ एकसमान व्यवहार कयल जाय ताहि अनुसारे नहि मात्र मैथिल ब्राह्मण समुदायक पबनैतिन बल्कि मैथिल कायस्थ व मैथिल सोनार समुदायक पबनैतिन नवविवाहिता लोकनि केँ सेहो सम्मान आ शुभकामना देबाक कार्य एहि आयोजन सँ सेहो कयल गेल।


text:
कथा
– प्रवीण नारायण चौधरी
बड पैघ खानदान, कुलीनता, शिक्षा, संस्कार आ हर मामिला मे प्रतिष्ठित कहेनिहार मनोहर बाबूक चारि पुत्र आ दुइ पुत्री – छबो सन्तान केँ शिक्षा प्राप्ति लेल पूर्ण सहयोग देलनि। जेठ बेटा सुबोध त पढाई मे एतबे मेधावी भेला जे ताहि समयक पढाई केर लब्धप्रतिष्ठित पटना साइंस कालेज सँ बी.एससी. आ बनारस हिन्दू विश्वविद्यालय सँ एम.एससी. पास कय सिविल सर्विसेज परीक्षा सेहो पास कयलनि। बिहार सरकारक एक प्रतिष्ठान (विभाग) केर बहुत पैघ पदाधिकारी भेलाह। अन्य तीन पुत्र मे शिक्षा प्रति जेठ बेटा जेकाँ ललक आ लगन के अभाव मे साधारण पढाई मात्र पूरा कयलथि। बेटी सब त गामक बाहर गेबो नहि कयलीह आ ताहि समयक सामाजिक व्यवहार अनुसार हुनका लोकनिक विवाह करा देल गेलनि, सासुर के परिवार सम्हारबाक शिक्षा हासिल करय मे ओ लोकनि अग्रसर भ’ अपन-अपन जीवन केँ आगू बढौलीह। मैझला बेटा खेती-गृहस्थीक काज सम्हारि लेलनि, सब सँ छोट बेटा सेहो हुनकहि सहयोग मे रहि गेलाह। सैझला बेटा गाम आ परदेश के बीच व्यवसाय करबाक विधा चुनलनि, कपड़ा दुकान करथि, हाट सब पर सेहो हुनकर पसार लागल करय। चारू बेटा आ बुढ़ा पिता आ सम्पूर्ण परिजन खूब प्रसन्न रहथि। गाम सँ इलाका भरि मे एहि परिवारक एकटा अलगे सम्मान स्थापित छल। परिवार मे जखन सभक बीच मिलनसारिता सँ पैतृक विरासत प्रति जिम्मेदारीक बोध देखल जाइछ त स्वाभाविक तौर पर सभक दृष्टि एहेन परिवार केँ स्नेह भरल दृष्टि सँ देखल करैत अछि।
जेठ बाल सुबोध बाबू चूँकि पैघ पदाधिकारी रहथि, बेसीकाल ड्यूटी पर शहरे मे रहय पड़न्हि… तेँ ओ अपन परिवार केँ अपनहि संग राखथि आ बाकी ३ भाइ के परिवार गामहि के हवेलीक शोभायमान कएने रहथि। धीरे-धीरे हिनको सभक बाल-बच्चा पैघ होबय लगलनि। सुबोध बाबू केँ सेहो ५ पुत्र आ २ पुत्री भेलखिन। सभक शिक्षा दीक्षा उच्चकोटिक भेलनि। लेकिन ई की? हिनकर छोटकी बेटी एक आन जातिक युवा सँ प्रेम कय बैसलीह अपनहि कालेज मे, आ ई खबरि सुबोध बाबू केँ लगिते परिवार मे फसाद मचि गेल। भाइ, माय, पैघ बहिन सब हुनकर एहि प्रेम के विरूद्ध आ पिता मात्र अपन पुत्रीक एहि निर्णय पर न हँ आ ने न कहि कनिकाल मौन धारण कय, बेटी केँ असगरे मे बजा पुछलथि – कि अहाँ अपन निर्णय पर अडिग छी? कि अहाँ केँ एना लगैत अछि जे लड़का व ओकर परिवार अहाँ केँ नीक सँ रेख-देख करत? जँ अहाँक सम्बन्ध एहि परिवार सँ पूर्ण विच्छेदो भ’ जायत तैयो अहाँ अपन विवाहित जीवन केँ नीक सँ सम्हारि लेब?
बेटीक जवाब बहुत सुझबुझ भरल भेटलनि। ओ कहलखिन जे बाबूजी! हम स्वयं मास्टर्स डिग्री हासिल कय रहल छी। हमर विषय अंग्रेजी आ सोशियोलौजीक संग अन्तर्राष्ट्रीय कानून अछि। हम विश्व परिवेश केँ नीक सँ पढि आ बुझि रहल छी। हमर मित्र जिनका सँ हमरा विवाह करबाक अछि ओ हमरा सँ बेसी कुशाग्र आ गम्भीर अध्येता छथि। जाति हमर ब्राह्मण अछि त हुनको जाति राजपुत छन्हि, तेँ पारिवारिक संस्कार कि जातीय संस्कार मे बड बेसी अन्तर नहि बुझाइत अछि। अहाँ केँ दिक्कत नहि हुए तेँ पहिने बड़की बहिनक विवाह तय करू, बड़का भैया सभक विवाह सेहो कय दियौन… जखन हमर नम्बर आओत आ अहाँ कहब तखनहि हम सब विवाह बन्धन मे बन्हायब आ अपन गृहस्थी आगू बढायब। विद्योत्तमा बेटीक श्रीमुख सँ एतेक धीर-गम्भीर बात सुनि समझौतावादी पदाधिकारी पिता आश्वस्त भेलाह, घरक फसाद केँ शान्त करैत सब केँ बुझेलखिन जे सुकन्याक निर्णय परिवारक प्रतिकूल नहि अनुकूल बुझय जाउ, विवाहक निर्णय बाद मे लेब।
आब पिताक लचीलापन देखि माझिल भाइ सेहो अपन प्रेमकथा परिवारक सोझाँ रखलथि। हिनकर पसीन स्वजातिये के रहनि धरि बात-विचार आ संस्कार बाहरी देशक (मिथिला सँ इतर) केर रहनि। हिनको निर्णय केर विरोध मे माता जिद्द पकड़ि लेलीह, मुदा पिताक मध्यस्थता सँ हिनको मनोनुकूल संगी संग जीवन निर्वाह करबाक स्वीकृति दय देल गेल। फेर कि छल! एहि तरहें जेठ बालकक विवाह मिथिलाक एक कुलीन परिवार मे, माझिलक विवाह बाहरी देशक एक खूब पढ़ल-लिखल आ योग्य कन्याक संग, माझिलहि केर विवाह मे पसीन पड़ल एक बाहरी देशहि केर कन्याक संग सैझला सेहो विवाह करबाक निर्णय कय लेलनि। पिता हुनको प्रति स्वीकृति प्रदान कयलनि। जेठ बेटी आराधनाक विवाह सेहो एकटा समकक्षहि केर ब्राह्मण परिवारक उच्च सुशिक्षित वर संग कय देल गेल। सभक विवाह भ’ गेलाक बाद छोट बहिन आ छोट बेटाक विवाह सेहो कयल गेल। छोट बेटी अन्तर्जातीय विवाह कयलनि, परिवार ओहि विवाह मे शामिल नहि भेल लेकिन पिताक सहमति सँ ओ विवाह भेल छल तेँ दुनू केँ आशीर्वाद सब कियो देलनि, गाम-घर आ समाज सँ ई बात नुकायल गेल। छोट बेटाक विवाह सेहो किछु वर्ष बाद एकटा नीक मैथिल कन्याक संग कय देल गेलनि।
गाम के लोक आ एतेक तक कि अपन भाइयो व परिवार सँ ई सब बात नुका लेल गेल छल। सब केँ यैह बुझय मे आयल जे सुबोध बाबूक परिवार बाहरे मे रहलखिन तेँ सबटा कुटमैती बाहरे-बाहर सेट भ’ गेलनि। जे सब विवाह मे सहभागिता देबय शहर जाइत छलाह ओहो लोकनि बेसी भीतर प्रवेश करबाक हिम्मत नहि करथि, जेठ भाइ के धाख आ लाज के कारण। बस भैया जे कहि देला वैह बात सच छैक एतबे बुझल करथि। छोट बेटाक विवाह फेर गामहि-समाजक आनल कथा मुताबिक कयलनि। शिक्षाक महत्व सँ सुपरिचित एहि परिवार केर सब बेटा व बेटी अपन-अपन योग्यताबल सँ नीक-नीक पद प्राप्त कयलथि। सब कियो ए-क्लास के पदाधिकारी भेलाह। अन्तर्जातीय विवाह कयल बेटी-जमाय केँ कैम्ब्रीज विश्वविद्यालय सँ आफर भेट गेलनि, ओ लोकनि लन्दन जे गेलाह से ओतहि बसि गेलाह। हुनका सभक सन्तान जे भेलनि सेहो सब लगभग माता-पिताक सिद्धान्त अनुसार अपन-अपन पसीन सँ यूके मे विवाह करय जाय गेलाह, कियो साउथ इंडियन सँ, कियो फ्रांसिसी सँ, कियो बेलायती सँ। एम्हर जे भाइ-बहिन सब बचि गेलथि, हिनको लोकनिक सन्तान माता-पिताक अनुगामी बनि येन-केन-प्रकारेण अपन-अपन जीवनसंगी ताकि-ताकिकय विवाह करय जाय गेलथि। कियो उत्तर प्रदेश कान्यकुब्ज ब्राह्मण त कियो साउथ इंडियाक अय्यर ब्राह्मण, भ’ सकैत छैक जे आरो कोनो मुदा समाज मे यैह बात आयल जे फल्लाँक बेटाक विवाह फल्लाँ ठाम फल्लाँ ब्राह्मण सँ भेलनि। चूँकि ओ सब बाहरे रहल करथि, गाम समाज सँ कोनो खास मतलब नहि राखि पाबथि… आर एहि तरहें सुबोध बाबू के परिवार विश्व भरि मे अपन पसार पसारि लेलक।
कथा केँ आब हम रोकि रहल छी। गाम-समाज मे सुबोध बाबू अपन अन्तिम समय बितेलनि। हुनका सब दिन लोक इज्जत-प्रतिष्ठा दैते रहलनि। लेकिन जाहि सुशिक्षित-सुसंस्कृत सन्तान सभ केँ स्वतंत्रता-स्वायत्तता सुबोध बाबू देलनि, ओ सब जाहि आधार पर अपन-अपन जीवनक निर्णय करय गेलाह आ आगू बढय गेलाह, आइयो संसारक अनेकों देश मे सुबोध बाबूक छीटल बिया जरूर लहलहाइते होयत… धरि गाम-समाज केँ ई सब किछु नहि पता अछि आ सुबोध बाबूक मृत्योपरान्त ओ कहियो के हंसैत-खेलाइत हवेली सुनसान पड़ल अछि, रातिक समय घरक भीतर सँ अजीब अजीब आवाज सब अबैत अछि, शायद चमगादड़ आ किछु विषधर सब बहुत दिन सँ पड़ल घर मे अपन बसेरा बना चुकल हो किछु तहिना। आगू सुबोध बाबूक प्रपौत्र-प्रपौत्री सभक विवाह हेबाक समय सेहो आबि गेल बुझू – आब त हिसाबो राखब कठिने होयत। शिक्षित परिवार आ स्वयं केँ वैश्विक परिवेश मे सर्वोपरि मानयवला मिथिलाक अधिकांश परिवारक बिया संसारक दूर देश धरि भेटत, लेकिन हिसाब राखब असम्भव अछि। अस्तु! कथाक सार पर अपन-अपन बुझाइ जरूर कमेन्ट करब ई हमर विशेष आग्रह अछि।


text:
आइ बीसम नव दिल्ली विश्व पुस्तक मेला २०१२क उद्घाटन कपिल सिब्बल, केन्द्रीय मानव संसाधन मंत्री, भारत सरकार द्वारा हंसध्वनि ओपेन एयर थियेटर, प्रगति मैदान, नव दिल्लीमे कएल गेल। एकर आयोजक रहैत अछि नेशनल बुक ट्रस्ट, भारत। ई विश्व पुस्तक मेला दू सालमे एक बेर होइत अछि आ ४० साल पहिने १९७२ ई. मे एकर पहिल आयोजन भेल छल। कपिल सिब्बल कहलन्हि जे ओ एकरा सभ साल कएल जएबाक प्रयास करताह। ओ कहलन्हि जे यूनाइटेड किंगडम आ यूनाइटेड स्टेट्स ऑफ अमेरिकाक बाद भारत अंग्रेजीमे सभसँ बेसी पोथी छापैत अछि, तकर अतिरिक्त विभिन्न भाषाक लगभग एक लाख पोथी भारतमे सभ साल छपैत अछि। विश्व भरिक १३०० प्रदर्शकक २५०० स्टाल ऐ मेलामे अछि। कार्यक्रमक अध्यक्षता श्री मनोज दास केलन्हि आ श्रीमती मृदुला मुखर्जी सम्माननीय अतिथि रहथि। यूनाइटेड किंगडम आ यूनाइटेड स्टेट्स ऑफ अमेरिकाक बाद भारत अंग्रेजीमे सभसँ बेसी पोथी छापैत अछि। तकर अतिरिक्त विभिन्न भाषाक लगभग एक लाख पोथी भारतमे सभ साल छपैत अछि।
भारतीय सिनेमाक सए बर्ख, दिल्लीक राजधानी रूपमे सए बर्ख आ रवीन्द्रनाथ टैगोरक १५०म जयन्ती ई तीनू संयोग ऐ बेर एक्के संग पड़ि रहल अछि।
अहाँ मैथिली कथा संग्रह/ उपन्यास (जगदीश प्रसाद मण्डल/ गजेन्द्र ठाकुर/ सुभाष चन्द्र यादव आदि), कविता/ गजल संग्रह (राजदेव मण्डल, विनीत उत्पल, ज्योति सुनीत चौधरी, कालीकान्त झा बूच, आशीष अनचिन्हार आदि), नाटक (विभा रानी/ नचिकेता/ बेचन ठाकुर/ गजेन्द्र ठाकुर/ जगदीश प्रसाद मण्डल आदि), कॉमिक्स (देवांशु वत्स), सचित्र बाल कथा संग्रह (प्रीति ठाकुर/ गजेन्द्र ठाकुर/ जगदीश प्रसाद मण्डल/ अनमोल झा), विदेह सदेह( १०० सँ ऊपर लेखक), अंग्रेजी-मैथिली शब्दकोश (गजेन्द्र ठाकुर, पञ्जीकार विद्यानन्द झा, नागेन्द्र कुमार झा), मिथिलाक पञ्जी प्रबन्ध (गजेन्द्र ठाकुर, पञ्जीकार विद्यानन्द झा, नागेन्द्र कुमार झा), मैथिलीक पहिल ब्रेल पोथी (सहस्रबाढ़नि, उपन्यास, गजेन्द्र ठाकुर), आ मिथिला/ मैथिलीक इतिहास (राधाकृष्ण चौधरी)..आदि पोथी कीनि सकै छी।
http://www.antikaprakashan.com/ (अंतिका प्रकाशनक साइट- मैथिली प्रकाशक)
http://www.shruti-publication.com (श्रुति प्रकाशनक साइट- मैथिली प्रकाशक)
http://esamaad.blogspot.in/2012/02/blog-post_25.html (समदिया, पहिल मैथिली न्यूज पोर्टल २००४ ई.सँ)
२१म विदेह मैथिली पोथी प्रदर्शनी
(अवसर बीसम नव दिल्ली विश्व पुस्तक मेला २०१२, सौजन्य अंतिका प्रकाशन) २५ फरबरी २०१२ सँ ०४ मार्च २०१२,प्रतिदिन भोर ११ बजेसँ ८ बजे राति धरि, स्थान- अंतिका प्रकाशन , स्टाल 80-81, हॉल 11, प्रगति मैदान,२०म विश्व पुस्तक मेला 2012 नव दिल्ली
विदेह द्वारा मैथिली पोथी प्रदर्शनी-
1. ‘विदेह’क पहिल मैथिली पोथी-प्रदर्शनी, दिनांक- 27/09/2009 स्थान- नई दिल्ली स्थित श्रीराम सेन्टरक प्रेक्षागृहमे। अवसर- ‘जल डमरू बाजे’ नाटक-मंचन।
2. ‘विदेह’क दोसर मैथिली पोथी-प्रदर्शनी, दिनांक- 03/04/2011 स्थान- रामानन्द युवा कलव, जनकपुरधाम, नेपाल। अवसर- ‘सगर राति दीप जरय’क 69म कथा गोष्ठी।
3. ‘विदेह’क तेसर मैथिली पोथी-प्रदर्शनी, दिनांक- 12/06/2010 स्थान- कविलपुर लहेरियासराय, दरभंगा। अवसर- ‘सगर राति दीप जरय’ 70म कथा गोष्ठी।
4. ‘विदेह’क 4म मैथिली पोथी-प्रदर्शनी, दिनांक- 02/10/2010 स्थान- बेरमा (तमुिरया) जिला- मधुबनी। अवसर- सगर राति दीप जरय’क 71म कथा गोष्ठी।
5. ‘विदेह’क 5म मैथिली पोथी-प्रदर्शनी, दिनांक- दुर्गापूजा-2010 स्थान- बेरमा (तमुिरया) जिला- मधुबनी। 4 दिवसीय प्रदर्शनी।
6. ‘विदेह’क 6म मैथिली पोथी-प्रदर्शनी, दिनांक- दुर्गापूजा-2010 स्थान- घोघरडीहा (मधुबनी) दुर्गापूजाक मेला परिसर। अवसर- दुर्गापूजा-2010
7. ‘विदेह’क 7म मैथिली पोथी-प्रदर्शनी, दिनांक- दुर्गापूजा-2010 स्थान- हटनी (मधुबनी) दुर्गापूजाक मेला परिसर।
8. ‘विदेह’क 8म मैथिली पोथी-प्रदर्शनी, दिनांक- 04/12/2010 स्थान- व्यपार संघ भवन, सुपौल। अवसर- सगर राति दीप जरय’क 72म कथा गोष्ठी।
9. ‘विदेह’क 9म मैथिली पोथी-प्रदर्शनी, दिनांक- 05/12/2010 स्थान- महिषी (सहरसा) अवसर- सगर राति दीप जरय’क 73म कथा गोष्ठी।
10. ‘विदेह’क 10म मैथिली पोथी-प्रदर्शनी, दिनांक- 09/07/2011 स्थान- अशर्फीदास साहु समाज महिला इंटर महाविद्यालय परिसर- निर्मली (सुपौल), अवसर- सामानांतर साहित्य अकादमी मैथिली कवि सम्मेलन-2011
11. ‘विदेह’क 11म मैथिली पोथी-प्रदर्शनी, दिनांक- 02 नभम्बर 2010 स्थान- एस.एम. पब्िलक स्कूल परिसर झिटकी-वनगामा (मधुबनी), अवसर- स्कूल वार्षिकोत्सव।
12. ‘विदेह’क 12म मैथिली पोथी-प्रदर्शनी, दिनांक- सरस्वतीपूजा- 2011 स्थान- चनौरागंज (मधुबनी) अवसर- सरस्वतीपूजा नाट्य उत्सव- 2011
13. ‘विदेह’क 13म मैथिली पोथी-प्रदर्शनी, दिनांक- 10/09/2011 स्थान- हजारीबाग (झारखण्ड), अवसर- सगर राति दीप जरय’क 74म कथा गोष्ठी।
14. ‘विदेह’क 14म मैथिली पोथी-प्रदर्शनी, दिनांक- दुर्गापूजा-2011 स्थान- बेरमा (मधुबनी) 4 दिवसीय प्रदर्शनी।
15. ‘विदेह’क 15म मैथिली पोथी-प्रदर्शनी, दिनांक- 02/11/2010 स्थान- उच्च विद्यालय परिसर- खरौआ जिला- मधुबनी। अवसर- महाकवि लालदासक 155म जयन्ती समारोह।
16.विदेहक १६म मैथिली पोथी प्रदर्शनी १०-११ दिसम्बर २०११ केँ ७५म सगर राति दीप जरएक अवसरपर ,१० दिसम्बर २०११ केँ साँझ ६ बजेसँ शुरू भेल, स्थान-कॉपरेटिव फेडेरेशन हॉल, निकट म्यूजियम, पटनामे शुरू भेल आ ११ दिसम्बर २०११क भोर ८ बजे धरि चलल।
17.१७म विदेह मैथिली पोथी प्रदर्शनी:- २२-२४ दिसम्बर २०११ केँ गुवाहाटीमे। २२-२३ दिसम्बर २०११ केँ प्राग्ज्योतिष आइ.टी.ए. सेन्टर, माछखोवा, गुवाहाटी- ७८१००९ (२२ दिसम्बर २०११ केँ ४ बजे अप्राह्णसँ ९ बजे राति धरि आ २३ दिसम्बर २०११ केँ ११ बजे पूर्वाह्णसँ ३ बजे अपराह्ण धरि आ २३ दिसम्बर २०११ केँ फेर ५ बजे अपराह्णसँ देर राति धरि) आ २४ दिसम्बर २०११ केँ भोरसँ राति धरि स्थान- रूम संख्या २१७, होटल ऋतुराज, माछखोवा, गुवाहाटीमे। अवसर मिथिला सांस्कृतिक समन्वय समितिक आयोजित "अन्तर्राष्ट्रीय मैथिली सम्मेलन" आ "आठम मिथिला रत्न सम्मान समारोह" ( २२ दिसम्बर २०११) आ "विद्यापति स्मृति पर्व समारोह" (२३ दिसम्बर २०११) । १७म विदेह मैथिली पोथी प्रदर्शनी ग्राहकक आग्रहपर एक दिन लेल (२४ दिसम्बर २०११ केँ ) बढ़ाओल गेल।
18..१८म विदेह मैथिली पोथी प्रदर्शनी-तिथि १४ जनवरी २०१२ स्थान- अशर्फीदास साहु समाज महिला इंटर महाविद्यालय परिसर- निर्मली (सुपौल), अवसर- समानांतर साहित्य अकादमी मैथिली साहित्य उत्सव- सह विदेह सम्मान समारोह (समानान्तर साहित्य अकादेमी पुरस्कार)
19.१९म विदेह मैथिली पोथी प्रदर्शनी- 27 जनवरी 2012 (शुक्र दिन), अवसर स्थानीय कवि परिषद (सलहेसबाबा परिसर- औरहा, प्रखण्ड- लौकही)क चारिम वार्षिकोत्सव- 2012
20.२०म विदेह मैथिली पोथी प्रदर्शनी- जे.एम.एस. कोचिंग सेन्टर , चनौरागंज,झंझारपुर, जिला-मधुबनी, अवसर विदेह नाट्य उत्सव २०१२ दू दिन दिनांक २८.०१.२०१२ आ २९.०१.२०१२
21. २१म विदेह मैथिली पोथी प्रदर्शनी (अवसर बीसम नव दिल्ली विश्व पुस्तक मेला २०१२ जखन भारतीय सिनेमाक सए बर्ख, दिल्लीक राजधानी रूपमे सए बर्ख आ रवीन्द्रनाथ टैगोरक १५०म जयन्ती संगे पड़ि रहल अछि, एकर आयोजक रहैत अछि नेशनल बुक ट्रस्ट, भारत, सौजन्य अंतिका प्रकाशन) २५ फरबरी २०१२ सँ ०४ मार्च २०१२,प्रतिदिन भोर ११ बजेसँ ८ बजे राति धरि, स्थान- अंतिका प्रकाशन , स्टाल 80-81, हॉल 11, प्रगति मैदान,२०म नव दिल्ली विश्व पुस्तक मेला 2012 नव दिल्ली। ई विश्व पुस्तक मेला दू सालमे एक बेर होइत अछि आ ४० साल पहिने १९७२ ई. मे एकर पहिल आयोजन भेल छल।
कलन्किया कथा
ई व्यंग पूर्णतः काल्पनिक अछि। एकर पात्र, घटना वा परिस्थितिसँ कोनो लेना-देना नै अछि। जँ कोनो पात्र वा घटना किनकोसँ मिलैत छन्हि तँ एकरा मात्र संयोग बूझल जाए। एहि अपीलकेँ बाबजूदो जँ केओ एहि व्यंगक घटनाकेँ अपनासँ जोड़ैत छथि तँ ओ महाशय " स्वामी चूतियानंद" क उपाधि पेबाक जोगर छथि।........
अथ श्री-श्री 108 स्वामी अनचिन्हारानन्द विरचित कलन्किया कथा प्रथमोध्याय प्रारम्भ:------
ओकर धूर्ताक खिस्सा सगरो पसरल छल। प्रवाद तँ एहन छलै जे कलंकिया नामक जंतु अपनो सर-समांगकेँ नै छोड़ै छै। मुदा ई बात सत्य छै जे खराप काज बेसी दिन नै चलै छै। आ ताहूमे कलंकियाक पापक घैल भरि गेल छलै। कलंकिया जखन बुढ़ारी दिस जा रहल छल तखने एकटा महिला संग भेल अनाचारक भंडाफोर भए गेलै। सगरो सनकपुरमे हाहाकार मचि गेलै। आ अंतमे सभ मीलि कलंकियाकेँ निर्वासन दंड सुना देलकै। किछु सुयोग्य व्यक्ति द्वारा कलंकियाकेँ मूँहमे हरदि-चून-कारी लगा नग्रक दक्षिण दिशामे भगा देल गेलै।भागैत-भागैत कलंकिया दक्षिण-पश्चिम दिशाक सिल्ली नामक जगहकेँ अपन कुकर्मक अड्डा बनौलक।
प्रथमोध्याय समाप्तम।
अथ श्री-श्री 108 स्वामी अनचिन्हारानन्द विरचित कलन्किया कथा द्वितीयध्याय प्रारम्भ:
ऐ दुनियाँमे बहुत तरहँक लोक होइत छै। कलंकिया सिल्ली तँ आबि गेल। मुदा ओकर मोन लगिते नै छलै।मुदा एकटा कहबी छै जे ब्रम्हाण्ड असीम छै सभ प्रश्न आ ओकर उत्तर एहीठाम प्राप्त भए जाइत छै। तखन कलंकियाकेँ संगी-संघाती कोना नै भेटौक। आ एहने समयमे कलंकियाकेँ अन्हार झासँ भेँट भेलै। अन्हार झाक पछिला रिकार्ड तँ अन्हारेमे छै मुदा वर्तमान इजोतमे कारण कलंकिया एहन सुयोग्य गुरूक प्रशिक्षणमे अन्हार झा कुकर्मक सभ सफलता अपना नाम कए लेलक। आ अन्हार झा आब अपने गुरु जकाँ महिला सभकेँ बहला-फुसला यथा योग्य काज करैत अछि। आ एहि काज सभमे अन्हारक संगी छै बुड़िलेश झा। किछु दिनक बाद कुकर्म करबामे ई सभ तेहन "प्रवीण" भए गेल जे हिनक नाम सगरो 'रोशन" भए गेल। आ हिनकर काजमे बड़का-बड़का गुरूघंटाल जेना की " दानव-चंकर-पुरान' आ " घृणित फसाद" सभ सेहो सहयोग देबए लागल।
द्वितीयध्याय समाप्तम।
अथ श्री-श्री 108 स्वामी अनचिन्हारानन्द विरचित कलन्किया कथा तृतीयध्याय प्रारम्भ:
अन्हार झा अपन कुकर्मसँ जगत-विदित भए गेल। हरेक दिन किछु ने किछु उक्ठ्ठी बला काज करिते छल। आ एहन काज करबामे ओकरा " आनंद" अबै छलै। जाहि दिन किछु नै कए पाबैत छल ताहि दिन ओ अपन घरेमे कए लैत छल। अपन घरक जनानी धरिकेँ नै बखसैत छल। मारि-पीटसँ लए कए गारि धरि ओ अपन घरक जनानी सभकेँ दैत छल। नाना प्रकारक "ललित"गर गारि ओकरा मूँहसँ "रिषी" महर्षि जकाँ निकलैत छल। धीरे-धीरे अन्हार झा नारी-उत्पीरणमे " प्रवीण" भए गेल। आ सेहो एहन प्रवीण जे ओकर संगी सभ ओहने होबए चाहै छल। ओहि कलाकेँ अपन घरमे प्रयोग कए रीवीजन करए लागल। एक दिन जखन अन्हार झाकेँ बाहरमे दंद-फंद नै सुतरलै तखन ओ अपन घरमे जा जनानी सभकेँ मारि-गारि देबए लागल। आ ताहि समयमे हुनक किछु संगी सेहो ई सभ देखि रहल छल। ई सभ खत्म होइते अन्हारक संगी सभ अन्हारक प्रशंसा करए लागल जे की संक्षिप्त रुपे एहि ठाम देल जा रहल अछि-----
१) टाष्कर झा--------वाह अन्हार जी वाह।बहुत नीक। टेक्नीकसँ भरपूर छल अपनेक ई एक्ट। हस्त-चालनक संग अहाँक मूँहसँ जे गारि निकलैए से अद्भुत। आजुक जमानामे एहने मल्टी-टेलेन्टेड लोककेँ जरूरति छै। हमहूँ अहाँसँ सीखए चाहैत छी आ सीखि अपन घरमे प्रयोग करए चाहैत छी। हमरा अहाँक आशीर्वाद चाही।
२) बुड़िलेश झा------वाह गुरू जी। आब हमहूँ एहने करब।
3) सौतन तृष्णा----- वाह की बात छै। काश हमहूव एना कए पबितहुँ।
4) छिनार मगन----- वाह। एहनाहिते एक बेर फेर अपन जनानी सभ पर लात-पत्रकेँ प्रयोग करू।what a unique style of slang word...
5) लाष्कर लष्ट------वाह अन्हार जी वाह। उत्तम।
अथ श्री-श्री 108 स्वामी अनचिन्हारानन्द विरचित कलन्किया कथा समाप्तम।
Umesh Mandal
जातिवादी रंगमंचक http://www.facebook.com/prakash.pikkoo आ ओकर संगी साथी http://www.facebook.com/amitesh.monu आ http://www.facebook.com/tesuashish । ऐ मेसँ एकटा आशीष झा जे एकटा कृष्ण (नाम बदलल) केँ ढेर रास टाका देलकै कनियाँकेँ प्राइज दियाबै ले आ डाइरेक्टर बनै ले, से लात जुत्ता खा कऽ मृत्युक कगार पर पहुँचि गेल जखन ओ कृष्ण (नाम बदलल) ओकरा पिटलकै। तखन ई शेर (कागजी) प्रकाश झा एक कदम पाछू हटलै। फेर ई आशीष झा हॉस्पीटलमे भर्ती भेल, तखन ओ शेर (कागजी) प्रकाश झा घुमि गेल आ पड़ा गेल। आ ई अमितेश कुमार ..नीचाँमे देखू
Prakash Jha
Like · · Share · about an hour ago ·
Vinit Utpal likes this.
1 share
Umesh Mandal Amitesh Kumar this is theatre forum. plz mind it and post only thetre related news..
29 minutes ago Like Requests
Umesh Mandal YOU DO NOT HAVE ANY KNOWLEDGE OF THEATRE Mr. Amitesh Kumar, Your comment that this is theatre forum and posts should be only thetre related news.. is ridiculous and casteist. LOOK INTO NEWS Mr. Amitesh Kumar.. the news is about the dramatists getting the award.
23 minutes ago Like Requests
Amitesh Kumar then post a title that a dramatist got award..and how it is castist ? mujhe hansane dijiye... after all this is not "theatre" related news...but explain how it is castist...in actually yo are looking and behaving as castist..
19 minutes ago Like Requests
Umesh Mandal Amitesh Kumar then post a title that a dramatist got award..and how it is castist ? mujhe hansane dijiye... after all this is not "theatre" related news...but explain how it is castist...in actually yo are looking and behaving as castist..
17 minutes ago Like Requests
Umesh Mandal .,,but casteist theatre personnel- anti-woman like you won't understand it
17 minutes ago Like Requests
Umesh Mandal ANTI WOMAN..Ashish Jha इंद्र मोहन जी, कोर्ट क धमकी हमर मित्र कए नहि दे जाए। विनीत हमर मित्र छथि ओ अनीता जी (बदलल नाम) क संबंध में बहुत रास गप हमरो कहने छथि। पार्क मे घंटा घंटा ओ सब संग बैसेत छलथि। अनीता जी कए वेव साइट लेल त विनीत एकटा मैथिल...
See More
15 minutes ago Like Requests
Umesh Mandal CASTEIST THEATRE..पूनमजी सावधान !!!
by Prakash Jha on Wednesday, June 6, 2012 at 4:57pm Requests
पूनम जी नमस्कार ! एक बेर फेर अहाँ मोन पड़लहुँ अछि. शंका व्याप्त भेल जे अहाँ एकबेर फेर अपन रीपोर्टिंगमे किछु गलती नै क’ बैसी. दिल्ली वा कि कतौ भ’ रहल मै...
See More
14 minutes ago Like Requests
Umesh Mandal CASTEIST..Amitesh Kumar poonam ji ke o repoer ke link diyuaa aita


text:
सहरसा । पहिने मन्टुनमा कए बड्ड दिक्कत होएत छल, मजुरी करबाक लेल बंबई जेबाक क्रम मे हुनका पहिने राज्यरानी स पटना जाए पड़ैत छल, फेर पटना मे भरि रात टीशन पर सुतलाक बाद अगला दिन बंबई क ट्रेन भेटैत छल । मुदा आब समय बदैल गेल अछि । नबका साल पर कोसीवासी कए एकटा नब सनेश भेटल छल । आब सहरसा स बंबई लेल सोझे ट्रेन चलत । ट्रेन कनी हाई-फाई अछि मुदा सुविधा से परिपूर्ण अछि ।
सहरसा से बांद्रा (मुंबई) क लेल हमसफर एक्सप्रेस (22913-22914) चलत। रेलमंत्री पीयूष गोयल काल्हि 22 जोड़ा ट्रेन कए विस्तारित केलथि जाहि मे बांद्रा पटना एक्सप्रेस कए एक्सटेंशन द कए सहरसा तक चलेबाक निर्णय लेल गेल ।
पूर्व मध्य रेलवे क मुख्य जनसंपर्क अधिकारी राजेश कुमार क अनुसार कोसीवासी क सुविधा क लेल सहरसा-बांद्रा (मुंबई) साप्ताहिक ट्रेन चलाओल जाएत । जल्दिए एहि ट्रेन कए चलेबाक तिथि घोषित कैल जाएत । इस ट्रेन से खगड़िया, बेगूसराय संगे आन जगह क लोग सेहो लाभान्वित होएत ।
ई ट्रेन सहरसा स खगड़िया-बेगूसराय-पटना-जबलपुर-भूसावल-उधना-वलसाड होएत मुंबई पहुँचत । सहरसा से खुलबाक क बाद एकर बेगूसराय आ खगड़िया मे सेहो ठहराव देल गेल अछि ।
ज्ञात होए जे सहरसा क रास्ता कटिहार से आनंद विहार लेल चंपारण हमसफर एक्सप्रेस क परिचालन पहिने से कैल जा रहल अछि । आब सहरसा से मुंबई क लेल ट्रेन के परिचालन शुरु हेबाक बाद कोसीवासी कए महानगर जेबाक परेशानी से निजात भेटत।


text:
आलेख:
– पंकज चौधरी ‘नवलश्री’
गन्ना के रस तोरा… , करुआ तेल ….., ऊपर के ३२ नीचे के ३६, बीच मे का २४ बुझाता की ना…… किछु दिन पहिले घ’रक पड़ोसमे (पटनामे) एकटा विआह छल. एहि शुभ आ मांगलिक अवसरिपर राजा जनक जी के बाग़ में अलबेला रघुवर….., दुल्हिन धीरे-धीरे चलियौ….. आदि गीतक बदलामे भरि राति कानमे यएह गीत सभक प्रतिगुन्ज होइत रहल. आ संगहिं-संग देखलहुँ एहि गीत सभपर डांड हिला-हिला नचैत पुरुख सभ आ ई देखि मुँह नुका-नुका हँसैत आ खिखियाइत जनानी सभ. एहि गीत सभक जकरा जे भाँज लागैत होए मुदा हमरा त’ यएह लागल जेना जीबिते अस्सी कुण्ड नर्कमे रहबाक सजा भेट रहल हो.
धिक्कार अछि एहन गीत लिखनिहार गीतकार सभकें, एहन गीत गओनिहार गायक/गायिका लोकनिकें आ ताहु सभसँ बेसी एहन गीत सभकें सोआद ल’ ल’ सुननिहारि श्रोता लोकनिकें. एक चुरुक पानिमे नाक डूबा मरि जेबाक चाही. एहन गीत सभमे कोनो प्रकारें लिप्त रहयवला वा एकरा बढ़ाबा दएवला लोक सभ भाषा आ समाजक नाम पर कलंक अछि.
खाय के मगहिया पान……., हँसि के जे देखअ तों एक बेरिया…. आदि गीत कहियो जाहि भोजपुरीक शान आ पहचान होइत छल आइ तकर स्तर ततेक खसि पडल अछि जे एकरा भाषाक रूपमे मान्यतापर प्रश्नचिन्ह लागि गेल अछि. लागैत अछि जेना अश्लीलता भोजपुरी भाषाक संस्कार बनि गेल अछि.
ई भोजपुरिया कादो मैथिलीक अछिन्जल सेहो घोंकि रहल अछि. मैथिलीक प्रति निष्ठावान आ समर्पित मैथिल ललना सभकें जहन भोजपुरी कादोमे लेढाएल देखैत छी त’ माए मैथिलीक दुर्दशापर मोन कलपि उठैत अछि.
आइ मूड बनल छौ गै …….., बाजै ने हमर लोड़ही कें चोटपर……, तोहर पोखरिमे…… आदि-आदि … ई सभ मैथिली संस्कार त’ किन्नहुँ नै अछि. ई सभटा भोजपुरिया संक्रमण थिक जकर विषाणू मैथिलीकें सेहो संक्रमित आ दूषित कए रहल अछि.
जं समय रहैत नै चेतब त’ ओ दिन दूर नै जे मैथिलीमे सेहो ३२, ३६ आ २४ कें गिनती गीनय पड़त. जतबा बेगरता अश्लील गीत सभकें सार्वजनिक बहिष्कार करबाक अछि, ततबे आवश्यक नीक गीत सभक समुचित प्रोत्साहन करब सेहो अछि. अधलाहकें दूईस देलासं उद्देश्य पूर्ण नहि भ’ सकैछ किएक त’ अगबे दूईस देलासं उत्तरदायित्वक निर्वहन नहीं होइत छैक. जे नीक अछि तकरा समयसं आ समुचित ढंगसं नीक कहब सेहो ततबे आवश्यक अछि.
आउ जागी….. आ जगाबी…..!!!
नै त’ मैथिली भाषा-साहित्यमे सेहो भोजपुरिया कादोक दाग लागल रहि जाएत.
साभार !


text:
पटना/दिल्ली, मिथिला मिरर : जँ अहाँ मैग्नेटिक स्ट्राइप एटीएम आ क्रेडिट कार्डक इस्तेमाल करैत छी त’ भ’ जाऊ सावधान। अहाँ सभकेँ हर हालमे 31 दिसंबर 2018सँ पहिने ईएमवी चिप बेस्ड कार्डसँ बदलनाइ जरूरी अछि नै त’, अहाँक कार्डकेँ ब्लॉक कएल जा सकैत अछि। सभ मैगास्ट्राइप कार्ड 31 दिसंबर 2018 केँ बाद काज केनाइ बंद क’ देत। जानकारी लेल बतादी जे ईएमवी चिप कार्डकेँ डेबिट वा क्रेडिट कार्डसँ होई वला फ्रॉडसँ रोकबाक लेल इ प्रावधान कएल गेल अछि। आरबीआईकेँ दिशानिर्देशक मुताबिक मैगस्ट्राइप कार्डकेँ वर्ष 2018 तक ईएमवी चिप कार्डसँ बदलय पड़त, कएक त’ मैगस्ट्राइप कार्डक वैलिडिटी एतबे दिन धरि अछि। चूंकि मैगस्ट्राइप कार्ड कार्ड-स्किमिंग, कार्ड क्लोनिंग जेहन धोखाधड़ीकेँ मुख्य वजह बनि रहल छल। ईएमवी चिप बेस्ड कार्डसँ एहि तरहक धोखाधड़ीसँ बचल जा सकैत अछि, एहन उम्मीद कएल जा रहल अछि ।
नया चिप वाला एटीएम कार्ड फ्रॉडसँ बचबामे कारगर सिद्ध भ’ सकैत अछि। जँ अहाँ लग पुरना डेबिट कार्ड अछि त’ अपन बैंक ब्रांचमे जा अपन कार्ड बदलि लि बैंक अहाँकेँ लगातार मैसेज करैत हैत। बैंककेँ तरफसँ देल गेल जानकारीकेँ मुताबिक नया कार्ड लेल कोनो ग्राहकसँ कोनो शुल्क नै देबय पड़त। ग्राहक ईएमवी कार्ड लेल अपन बैंकक होम ब्रांच जा सकैत छथि वा इंटरनेट बैंकिंगकेँ जरिए सेहो कार्ड बदलबा लेल आवेदन क’ सकैत छथि।
किएक बंद भ’ रहल अछि पुरान कार्ड
जानकारी लेल बतादी जे पुरान एटीएम आ क्रेडिट कार्डक पाँछा दिस कारी पट्टी होइत अछि। वैह कारी पट्टी मैग्नेटिक स्ट्रिप होइत अछि, जाहिमे अहाँक खाताक सभ जानकारी दर्ज होइत अछि। आरबीआईकेँ मुताबिक मैग्नेटिक स्ट्रिप कार्ड आब पुरान टेक्नोलॉजी भ’ चुकल अछि आ एहि कार्डक निर्माण सेहो बंद क’ देल गेल अछि। ई कार्ड पूर्ण रुपें सुरक्षित नै अछि, जाहि कारण एकरा बंद कएल जा रहल अछि।
केना मालूम होयत जे अहाँक कार्ड मैगस्ट्रिप कार्ड अछि। जँ मालूम करबाक अछि त’ अपन कार्डकेँ पाँछा पलटि क’ देखू जँ अहाँक कार्डमे कारी पट्टी अछि वा कोनो चिप नै लागल अछि त’ मैगस्ट्रिप कार्ड अछि। जँ अहाँक कार्डमे बांया भाग चिप लागल अछि त’ ओ कार्ड ईएमवी चिप डेबिट कार्ड अछि।


text:
दिलीप झा, मधुबनी। जुलाई ४, २०१५. मैथिली जिन्दाबाद!!
मैथिली आ अंग्रेजीक प्रसिध्द साहित्यकार रमाकांत मिश्र नहि रहलाह। मैथिलीक प्रसिद्ध उपन्यासकार, अनुवादक आ आलोचक स्व. मिश्र केँ नहि रहला सँ मैथिली साहित्यकेर अपार क्षति भेल अछि। ‘प्रेतबाधा’ हुनक प्रसिद्ध उपन्यास आ शेक्सपीयरक प्रसिद्ध कृति हैमलेट, जुलियस सीजरक मैथिली अनुवादक रमाकांत मिश्र रोमियो-जुलियट केर सेहो अनुवादकार्य पूरा कएने छथि जे हाल धरि अप्रकाशित अछि। मैथिली साहित्यक त्रिपुण्ड ललित-राजकमल-मायानन्द केर समकालीन अंग्रेजी साहित्यक दिग्गज विद्वान् रूप मे परिचित हस्ताक्षर रमाकांत बाबुक मृत्यु पर मैथिली तथा हिन्दी साहित्यक वरिष्ठ साहित्यसेवी शेफालिका वर्मा दु:ख प्रकट करैत पुण्यात्माक शान्ति लेल प्रार्थना करैत छथि। मैथिली जिन्दाबाद केर तरफ सँ महान साहित्यसेवी रमाकान्त बाबुक आत्माक शान्ति लेल संपूर्ण कार्यसमूह प्रार्थना करैत छी।


text:
बिहार मे रोज होबय वला कोरोना सैंपलक जांच संख्या एक लाख कें पार भ’ गेल। पिछला 24 घंटा मे 104452 सैंपल कें जांच भेल, जाहिमे 3906 संक्रमित भेटल। अहि तरहे कुल संक्रमितक संख्या 94459 भ’ गेल अछि। जखन 2439 आर संक्रमित स्वस्थ भेल आ कुल ठीक होबय वलाक संख्या 62507 भ’ गेल अछि। अखन राज्यक रिकवरी दर 66.17% आ एक्टिव मरीजक संख्या 31467 अछि। पटना समेत राज्यक 15 जिला मे सौ सं बेसि नबका मरीज भेटल।
कोरोना सं रिटायर आईएएस मनाेज श्रीवास्तव कें मृत्यु
एम्स मे काेराेना सं 1980 बैच कें थर्ड टाॅपर रिटायर आईएएस मनाेज श्रीवास्तव कें मृत्यु भ’ गेल। 62 साल कें मनाेज वा हुनक पत्नी नीना 17 जुलाई कें एम्स मे एडमिट भेलैथ। पत्नी काेराेना कें मात द’ देलनि। पाटलिपुत्र काॅलाेनी निवासी मनाेज कें दूटा बेटा आ एकटा बेटी छलनि। बड़का बेटा सागर श्रीवास्तव इंदाैर मे आईआरएस अधिकारी छथि। बांसघाट पर हुनक अंतिम संस्कार भेल।
नबका मरीजक संख्या नहि, संक्रमण दर देखू , घटि कें 3.74% भ’ गेल
स्वास्थ्य विभागक प्रधान सचिव प्रत्यय अमृत कोरोना सैंपल जांचक संख्या एक लाख सं बेसि होबय पर कहलनि जे जांच मे भेटल संक्रमितक संख्या नहि, जखन संक्रमणक दर कें देखबाक चाहि। राज्य मे कोरोना संक्रमणक दर मे लगातार कमी आबि रहल अछि। पिछला 24 घंटे मे 104452 सैंपल केर जांच भेल, जाहिमे 3906 संक्रमित भेटल अछि। ई संख्या देखेय मे जरूर बड़का अछि, मुदा संक्रमण दर कम भ’ 3.74% रहि गेल अछि। जखन महज 13 दिन पहिने ई दर 14% कें करीब छल।


text:
अजरबैजान
अजरबैजान (अजेरी: Azərbaycan Respublikası), ककेससक पूर्वी भागमे अवस्थित एक गणतन्त्र देश छी । ई पूर्वी युरोप आ एसिया महादेशक मध्यमे अवस्थित अछि । भौगोलिक रूप सँ ई एसियाके भाग अछि । एकर सीमान्त देश छी: अर्मेनिया, जर्जिया, रूस, ईरान, टर्की आ एकर तटीय भाग आन्ध्र सागर सँ जुड़ल अछि । ई सन् १९९१ धरि भूतपूर्व सोभियत संघक भाग छल।
अजरबैजान एकटा धर्मनिरपेक्ष देश छी आ वर्ष २००१ सँ युरोपेली सङ्घक सदस्य छी । एकर अधिकांश जनसङ्ख्या इस्लाम धर्मक अनुयायी अछि आ ई देश इस्लामी सम्मेलन सङ्घक सदस्य राष्ट्र सेहो छी । ई देश धीरे-धीरे औपचारिक मुदा सत्तावादी लोकतन्त्रक दिशामे आगा बढि रहल अछि ।
नामोत्पत्ति[सम्पादन करी]
अजरबैजान नामके उद्गम लऽ बहुतो प्रकारक अवधारणासभ अछि । सभ सँ प्रचलित प्रमेय ई अछि कि ई नाम 'अट्रोपटन' शब्द सँ आएल अछि । अट्रोपट फारसी अकामिनाइड राजवंशक समयमे एक क्षत्रप छल, जकरा सिकन्दर महान आक्रमण करि परास्त केलक आ अट्रोपटनक स्वाधीनता मिलल । ओहि समय ई क्षेत्र मिदिया अट्रोपाटिया आ अट्रोपाटीनक नाम सँ जानल जाएत छल ।
इतिहास[सम्पादन करी]
अजरबैजानमे प्रारम्भिक मानव बस्तिसभके चिह्न पाषाण युगक बादक भेटैत अछि । ५५० इशापूर्वमे एक्युमेनिडा राजवंश ई क्षेत्र पर विजय प्राप्त केनए छल, जहिमे पारसी धर्मक उदय भेल छल आ बादमे याह क्षेत्र सिकन्दर महानके साम्राज्यक भाग बनल आर बादमे ओकर उत्तराधिकारी, सेलियुसिडा साम्राज्यक । एल्बानियाली ककेसन लोकसभ चारिम शताबदी इशापूर्वमे ई क्षेत्रमे एक स्वतन्त्र राजशाहीक स्थापना केलक, मुदा ९५-६७ इशापूर्वमे टिगरानीस २ महान ई क्षेत्र पर अधिकार करि लेनए छल।
एहो सभ देखी[सम्पादन करी]
- अजरबैजान (विक्सनरी)
सन्दर्भ सामग्रीसभ[सम्पादन करी]
- ↑ The International Population Day, The demographic situation in Azerbaijan, The State Statistical Committee of the Republic of Azerbaijan, 11 जुलाई 2011
- ↑ २.० २.१ "Azerbaijan:Report for Selected Countries and Subjects", International Monetary Fund, अन्तिम पहुँच अप्रैल १२, २०११।


text:
24 दिसम्बर क' तालकटोरा स्टेडियम मे आयोजित होमै बला अखिल भारतीय मिथिला संघ केँ स्वर्ण जयंती समारोह मे मुख्यमंत्री नीतीश कुमार, गृह मंत्री राजनाथ सिंह, लोकसभा अध्य्क्ष सुमित्रा महाजन के संगे संग कैको लोकसभा सदस्य आओर देश केँ जानल - मानल हस्ती, फ़िल्मी सितारा सभ शिरकत करथिन।
अखिल भारतीय मिथिला संघ एक बयान मे कहने अछि कि राष्ट्रपति रामनाथ कोविंद एहि कार्यक्रम मे अप्पन उपस्थिति लेल आश्वासन द' चुकल छथि। एहि कार्यक्रम मे पुरी केँ शंकराचार्य निश्चलानंद सरस्वती आओर समाजक विभिन्न वर्गक गणमान्य लोकनि शिरकत करथिन।
कैल्हि केँ प्रेस वार्ता मे मिथिलांचलक लोकप्रिय कांग्रेस नेता स्वर्ण जयंती समारोह के कर्मठ सिपाही श्री तपन झा सेहो प्रेस वार्ता मे समस्त मिथिलावासी सँ अपील करैत कहलनि कि समारोह केर उद्देश्य नेपालक सीमा सँ सटल बिहार केर उत्तरी हिस्साक मिथिला क्षेत्रक इतिहास, समृद्ध संस्कृति आओर विरासत केर प्रदर्शन करब अछि। जाहि मे सभक सहभागिता केर जरुरत अछि।


text:
लघुकथाः राजदरबाक दरबज्जा खोलबाक सूत्र
– किशोर कुमार झा, सुपौल
एकटा राजा एकटा विशाल महल बनेलथि । ओहि महल केर प्रवेशद्वार पर एकटा गणितक सूत्र लिखि देलखिन्ह आ घोषणा कयलखिन्ह जे एहि सूत्र केर हल करलाक बादे एहि महल केर प्रवेश द्वार खुजत । आर, जे कियो ई हल कऽ पेता तिनका आधा राजपाट देल जाएत । एक सँ एक गणितज्ञ सब अयलाह, मुदा ओ सूत्र हल नहि भऽ सकल । काफी समय बीति गेल आ प्रतियोगिता के अंतिम दिन आबि गेल । ओहि दिन तीन टा विद्वान अयलाह जाहिमे दू टा तँ मोट मोट गणितक पुस्तक संगहि आनने छलथि आ तेसर खाली हाथ कोनो साधु जेकाँ लगैत छलाह । राजा केर मंत्री एहि साधु केँ कहलखिन्ह सूत्र हल करवा लेल जाहि पर ओ कहलखिन्ह जे पहिने ओहि दूनू विद्वान कय प्रयास करऽ देल जाय । ओ दूनू विद्वान थाकि गेलैथ मुदा सूत्र हल नहि भेल । तखन ई तेसर साधु महाराज पहुंचलाह । ई सीधे दरवाजा केँ स्थिर सऽ धकेललखिन्ह आ कि दरवाजा खुलि गेलैक । राज्य मे हर्षोल्लास होमय लागल । राजा दरबार लगाकय हुनका पुरस्कृत कयलखिन्ह आ पूछलखिन्ह जे अहाँ कोना सूत्र केँ हल कयलहुँ । ओ साधु कहलखिन्ह जे पहिने हर मनुष्य केँ ई जांच करबाक चाही कि जे भी समस्या छैक ओ वास्तवमे छै कि नहि । हमरा मोन मे आयल जे पहिने ई जांच कऽ ली जे वास्तवमे इ दरवाजा बन्द छै कि नहि । राजा प्रसन्न भऽ कय कहलखिन्ह जे वास्तवमे एहि प्रतियोगिताक उद्देश्य इएह छल जे किनका अपन आत्मा केर आवाज सुनाइ पड़ैत छन्हि!
नोटः ई कथा दहेज मुक्त मिथिला समूह पर आयोजित लघुकथा प्रतियोगिता मे द्वितीय पुरस्कार सँ पुरस्कृत कयल गेल अछि।